###### Stema%20(100px) Prova14

**Republika e Kosovës Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

**Gilan Belediyesi**

**E K S T R A K T**

**Nga procesverbali i mbledhjes së Kuvendit Komunal i mbajtur më datën 25.03.2021 në ora 10:00 në sallën e KK-së, me këtë:**

**R E N D P U N E**

1. Konstatimi i prezencës së anëtarëve të Kuvendit
2. **Rekomandimet e Komitetit për Politikë dhe Financa:**
   1. **Raporti i punës i Kryetarit të Komunës për vitin 2020**
   2. **Raporti Financiar për vitin 2020**
   3. **Propozim vendimi për bartjen e mjeteve financiare nga të hyrat vetanake të pashpenzuara nga vitet paraprake në vitin 2021**
   4. **Kodi i Etikës për institucionet edukativo-arsimore në Komunën e Gjilanit**
   5. **Kërkesë për plotësimin dhe ndryshimin e vendimit 01.016-96381 të datës 19.10.2020 për ndarjen e 200 bursave për studentë të Komunës së Gjilanit për vitin akademik 2019/2020**
   6. **Dhënia e titullit “Qytetar Nderi” për z. Marin Mema**
   7. **Informatë rreth Manifestimit tradicional “Flaka e Janarit” 2021**
3. **Të ndryshme**
4. **Konstatimi i prezencës së anëtarëve të Kuvendit**

**Përveç anëtarëve të kuvendit në mbledhje prezantuan:** Meral Sadriu, Sali Fazliu, Naser Korqa, Bekim Bajrami, Nazim Gagica, Sami Spahiu, Nevzat Rushiti, Bardhyl Syla dhe mediat e shkruara dhe ato elektronike.

**Munguan:** Imran Thaqi dhe Riza Abdyli.

**Pyetje dhe përgjigje**

**Shpresa Kurteshi-Emini:** atëherë po e hapim 30 minutëshin për pyetje dhe përgjigje.

**Avdyl Aliu:** pasi që e kemi sot raportin e punës së kryetarit për vitin 2020, këtë çështjen për pyetje dhe përgjigje e kisha kërku që me fut në kuadër të kësaj pike, kështu që me vazhdua me punë d.m.th pyetje dhe përgjigje, dhe gjitha interesimet me i fut në kuadër të raportit të kryetarit për vitin 2020.

**Nehat Osmani:** kësaj here po besoj që gjithë anëtarët e Kuvendit komunal, jemi dëshmitarë të kësaj që gjendja më e rënduar dhe preokupimi kryesor i të gjithë neve vazhdon të jetë pandemia dhe përhapja e këtij virusi, prandaj është edhe shqetësimi ynë permanent që në këtë periudhë është duke i rënduar të gjithë qytetarët e Republikës së Kosovës dhe qytetarët e komunës sonë.

Kategoria më e rrezikuar në këtë periudhë nga këto masat e domosdoshme të ndërmarra në parandalimin e këtij virusi, gjithsesi janë bizneset, e sidomos bizneset e vogla dhe të mesme gjithashtu sikur jemi në dijeni te parashikimet për periudhën në vazhdim nuk janë aspak kurajuese, por përkundrazi parashikohet që do të kemi një periudhë të vështirë edhe sipas të gjitha gjasave në ndërmarrjen e masave më rigoroze, më kufizuese.

Së fundmi edhe komuna ka bërë një hulumtim, nga ky hulumtim mund të nxjerrim se që mund të shfrytëzojmë edhe ne nga ky hulumtim, mund të nxjerrim së paku ose më së shumti 8% e këtyre bizneseve mendojnë se mund ta tejkalojnë këtë situatë të pandemisë konform këtyre shqetësimeve se cilat janë të përgjithshme për të gjithë neve, kam një propozim konkret dhe real të cilin dëshiroj ta paraqes këtu para juve .

Bizneset e vogla dhe të mesme të cilat shfrytëzojnë lokalet dhe objektet e komunës të lirohen nga pagesa e qerasë ose më saktësisht t’ju vazhdohet ky mandat edhe për një periudhë 6 mujore që d.m.th falas lirimi nga ky obligim.

Në këtë rast kisha pas dëshirë meqenëse kemi prezent edhe kryetarin Haziri edhe nënkryetarin, kërkojmë vet mbështetjen e tyre dhe mbështetjen e gjithë këshilltarëve, në mënyrë që ta aprovojmë edhe gjatë seancës së sotme besoj që kjo do të kishte qenë edhe si çështje si sakrificë e vogël për neve, besoj që do të jetë një ndihmesë e madhe për këto biznese.

**Shpresa Kurteshi-Emini:** në kuadër të raportit që e propozoi z. Aliu, që të shqyrtohen të gjitha çështjet dhe nëse keni ndonjë çështje për diskutim e paraqesim në të ndryshme, pastaj e diskutojmë edhe më gjerësisht nëse keni pyetje konkrete.

**Burim Berisha:** në lidhje me çështjen që e ngriti edhe këshilltari komunal Nehat Osmani, ne si grup i këshilltarëve komunal të LDK-së, e kemi paraqit këtë kërkesë në kuvend komunal për ndihmë bizneseve në vlerën prej 300.000 €, ku janë të përfshira të gjitha kategoritë duhet të përfitojnë vetëm se për vitet tani që ne si këshilltar komunal, në bashkëpunim me drejtoritë dhe kryetarin, që këto mjete të mund t’i alokojmë dhe të fillojnë që bizneseve vërtetë t’i dalin në ndihmë.

Kërkesa është e kamotshme, e qëndrueshme, e realizueshme kështu që vërtetë ne kërkojmë edhe nga gjithë këshilltarët tjerë, që të na përkrahin këtë ide dhe t’i ndihmojmë bizneset.

***Me 28 vota për aprovohet Rendi i Punës.***

1. **Miratimi i procesverbalit**

***Me 28 vota për miratohet Procesverbali i mbledhjes së kaluar me një vërejtje.***

* 1. **Raporti i punës i Kryetarit të Komunës për vitin 2020**

**Lutfi Haziri:** gjatë vitit 2020 që konsiderohet periudha më e vështirë për të gjithë ne, shkaku i pandemisë, kemi qenë të angazhuar në ruajtjen e shëndetit publik dhe shëndetit të ekonomisë, ka thënë Lutfi Haziri, kryetar i Komunës së Gjilanit, në raportin e tij vjetor para Kuvendit Komunal, duke nënvizuar fillimisht se gjatë kësaj periudhe janë asistuar mbi 7 mijë familje me pako ushqimore dhe higjienike.

Fatkeqësisht, si pasojë pandemisë, deri tani kemi humbur 117 qytetarë si dhe mbi 800 vende pune, Shumica e bizneseve (80%) kanë deklaruar se pandemia ka ndikuar në rënien e kërkesës për shërbime, 66 % kanë shënuar mungesë të likuiditet, derisa 48% kanë deklaruar pengesa në furnizime. Pandemia ka rrezikuar më së shumti bizneset e vogla dhe vetëm 8% e tyre mendojnë se mund të përballojnë situatën e pandemisë. Në këto kushte, rreziku i largimit të punëtoreve është i lartë.

Sfida tjera kanë qenë puna me kapacitete të reduktuara të burimeve njerëzore në administratën komunale, rënia e të të hyrave komunale, mos aprovimi me kohë i Buxhetit të Republikës së Kosovës, vështirësi në mbajtjen e takimeve me institucione, me partnerë, donatorë e investitorë të ndryshëm si dhe shumë sfida të tjera.

Sa i përket buxhetit, ai ka thënë se buxheti fillestar i planifikuar ka qenë  27.509.087 euro, ndërsa buxheti përfundimtar, me mjete nga grandi, mjetet vetanake, mjete të bartura, financimet nga huamarrjet, donacionet dhe participim i qytetarëve, ka arritur në 29.477.491 euro.

Të hyrat nga tatimi në pronë, të cilat janë realizuar në masën 65 për qind dhe ky është viti i parë që Gjilani nuk e realizon tatimin në pronë, të hyrat komunale, të cilat janë realizuar 75 për qind, për investimet kapitale që janë realizuar 88 për qind, sipas parimit të barazisë fshat-qytet.

Përndryshe BERZH, Banka Botërore dhe Banka Investive Evropiane janë donatorët më të mëdhenj. Dritën jeshile e ka marrë impianti për trajtimin e ujërave të zeza, kurse lajm i mirë nga Banka Botërore është granti për zgjidhjen afatgjate të problemit të ujit të pijshëm. Edhe rregullimi i shtratit të lumit Stanishorka do të bëhet në kuadër të marrëveshjes me BERZH-in, por pa u përfunduar impianti, ky problem nuk mund të zgjidhet përfundimisht.

Pres mirëkuptim nga qytetarët derisa të zgjidhen disa nga problemet sistemore!

‘Kërkoj edhe pak durim nga qytetarët që përballen me këtë problem, ndërkohë do të ndërhyjmë me masa urgjente te Stanishorka, nga kazerma e FSK deri në Kufcë, por kjo është zgjidhje afatshkurtër’, ka thënë Haziri, i cili ka bërë edhe një përmbledhje të investimeve kapitale të cilat janë kryer ose janë në proces, janë: Bulevardi “Ibrahim Rugova”, Stadiumi i Qytetit, hyrje-daljet, parqet, lumi Mirusha, Fshati Social, Muzeu Etnologjik, Tregu i Kafshëve dhe të tjera.

E falënderuar Kuvendin Komunal, pozitë e opozitë për bashkëpunim, në qëllimin për ta bërë Gjilanin një qytet më të mirë për të gjithë, më atraktiv për banorët e tij, më të dëshiruar për vizitorët, më të dashur për mërgatën!

**Avdyl Aliu:** në emër të grupit të këshilltarëve të LDK-së, vazhdojmë t’i paraqesim vlerësimet tona për punën e kryetarit dhe qeverisë komunale në përgjithësi, për vitin 2020.

Pra, vazhdojmë të kemi para vetes raportin e radhës e zyrës së Kryetarit për shqyrtim, analizë dhe debat, duke pas parasysh që është hera e dytë që raportohet nga kryetari, zyra e Kryetarit në këto kushte të pandemisë, pasi që një raportim ne e kemi pas për gjysmën e parë të vitit 2020, prandaj këto dy raporte ai i pari dhe ky tash dallojnë shumë nga gjitha raportet që janë dhanë deri më tani që janë të shumta.

Shprehim bashkë dëshirën që të ndalet sa më shpejt kjo gjendje dhe të kthehemi sa më shpejt në rrjedha normale të zhvillimit dhe të jetës në përgjithësi.

Dua të falënderoj kryetarin dhe bashkëpjesëmarrësit tjerë në hartimin e këtij raporti, përmes të cilit paraqitet puna e tyre gjatë vitit të pandemisë në përmbushje të planit qeverisës me të cilin edhe përmbushim edhe kërkesat, nevojat e qytetarëve dhe institucionale kuptohet në përputhje me kompetencat që edhe i jep ligji.

Duke shtjelluar krejt këtë material, raportin e shohim që secila drejtori, secila zyre i ka paraqit aktivitetet, rezultatet, po ka edhe sfidat që i kanë hasur gjatë këtij viti .

Konsiderojmë se kemi të bëjmë me një raport të saktë në aspektin përmbajtjesor edhe teknik, edhe pse të hendikepuar prej kësaj gjendje të rëndë, ka vazhdua bashkëpunimi i mirë i qeverisë komunale me kuvendin komunal, me institucionet vendore edhe ndërkombëtare duke përfshi këtu edhe donator, partnerët dhe investitor të ndryshëm, në realizimin e projekteve të ndryshme përmes të cilave është punu që me i përmbush kërkesat dhe nevojat qytetare dhe institucionale.

Duket që vazhdohet me disiplinë buxhetore llogaridhënia dhe transparenca në gjitha nivelet, në secilin rast dhe në secilën kohë.

Edhe njëherë po them është për t’u respektuar kjo gjendje e rëndë në këtë vit pandemie, këtë situatë shumë të rrezikshme edhe nga aspekti shëndetësor ka një vullnet të fuqishëm edhe të kryetarit edhe të bashkëpunëtorëve të tij në realizimin e punëve të kompetencave të tyre.

Fatkeqësisht është e pritshme kjo situatë, ku jo veç qeveria komunale po edhe ne si kuvend komunal së bashku me qeverinë komunale kemi mundur me u vonu ose me ngec diku në realizim të ndonjë pune apo ndonjë projekti për këtë periudhë, që jo veç si këshilltar komunal, por edhe qytetarët e komunës duhet me pas parasysh këtë fakt edhe duhet me pas mirëkuptim!

Respekt të veçantë meriton Komiteti komunal për menaxhim në parandalim të pandemisë covid-19, për punën e mirë dhe të dobishme që ka bërë gjatë kësaj kohe edhe që vazhdon më ba edhe sot, prandaj kur është në pyetje te komiteti bashkë kisha dashtë me u bashkëngjit gjithë tjerët në dëshirën time, që sa më shpejt ky komitet me mbet pa punë edhe me pushu së ekzistuari në nevoja për ekzistim të këtij komiteti.

**Nevzat Isufi:** I nderuar Kryetar i komunës z. Lutfi Haziri, të nderuar kolegë-anëtarë të Kuvendit, drejtorë, përfaqësues të mediave, të nderuar bashkëqytetarë,

Nga praktikat e deritashme në mos për asgjë tjetër këto raportet e kryetarit të Komunës, po shërbejnë që ne si përfaqësues të zgjedhur të këtij kuvendi, të kemi rastin e ballafaqimit me shefin e ekzekutivit në komunë e që është kryetari i komunës, pra z. Lutfi Haiziri.

Pra shtrohet një pyetje logjike, ne si anëtarë të kuvendit, si organ më i lartë legjislativ në komunë, që kemi për detyrë që të kontrollojmë punën e ekzekutivit, e kemi privilegjin që vetëm dy herë në vit të takohemi me kryetarin e komunës, po për qytetarët që drejtpërdrejt e kanë zgjedhur këtë kryetar, sa kanë pasur mundësi që ta takojnë atë? besoj se të gjithë e merrni me mend se përgjigja është se rrallë ndonjë nga ta. Nga kjo del se kemi një kryetar të paprekshëm, në kuptimin e kontaktit me qytetarë-interesat e të cilëve ai i përfaqëson.

Por le të kthehemi te raporti njëvjeçar i ekzekutivit dhe të shohim, a kemi ndonjë përparim në lidhje me mënyrën e raportimit në këtë vit? unë mund të them se po, sepse derisa më herët raporti na sillej në formë përfundimtare para seancës së kuvendit, tash kemi përparim se si raport përfundimtar po na sillet edhe në KPF.

Që i bie që raporti aq shumë është formalizuar, sa që nuk do të ketë mundësi t’i shtohet as t’i hiqet asnjë presje.

Shtrohet pyetja tjetër, pse atëherë duhet të diskutojmë për këtë farë raporti? vetëm që të përmbushim anën formale juridike, që kryetari i është përmbajtur obligimit ligjor për të raportuar për punën një vjeçare të tij. Po të shikojmë nga ky aspekt, pra nuk do të duhej as të humbnim kohë të flisnim asnjë fjalë. Por ne përfaqësuesit e Lëvizjes Vetëvendosje, në Kuvend duhet ta diskutojmë këtë raport, për shkak të qytetarëve që ne përfaqësojmë, në mënyrë që ata të shohin edhe versionin tonë lidhur me këtë raport, dhe cilat janë mendimet tona për përmbushjen e detyrave njëvjeçare të qeverisjes komunale.

Unë do të ndalem për pak kohë në fjalën hyrës të shkruar të kryetarit.

Fakti që qysh në fjalinë e dytë të kësaj fjale nënvizohet fjalia;

“Viti 2020, karakterizohet në përgjithësi me pandeminë COVID 19”

Më pastaj pason përshkrimi i disa veprimeve dhe pasojave deri në fund të faqes. Krejt kjo bëhet që të sinjalizohet se gjithçka që është bërë, nëse nuk ka përfunduar mirë, atëherë fajtor kujdestar është pandemia.

Pjesa tjetër e fjalës hyrëse të kryetarit lidhet me donatorët dhe ofertat publike. Përmenden donatorët e mëdhenj si BERZH-i, Banka Botërore; Banka investive evropiane, të cilat edhe më tutje kanë mbetur vetëm në dritën jeshile. Por duke mbetur vetëm në dritën jeshile, del se semafori është prishur dhe qëndron në vendnumëro.

Një premtim shtesë, në bazë të këtij raporti qenka edhe granti për zgjedhjen afatgjate të ujit të pijshëm për Gjilanin nga Banka Botërore. Por edhe ky projekt tash për tash mbetet vetëm premtim. Ndërsa ne sot do të duhet të koncentroheshim në atë që është bërë gjatë vitit 2020.

Është interesant të përmendim dukurinë që i karakterizon raportet e këtij lloji, por edhe te fjala e kryetarit, se herë që nuk ka çka të thotë për punën njëvjeçare, apo për punën në të shkuarën, lëshohet për të përmendur projekte të së ardhmes, besoj që ne si anëtarë të Kuvendit e kemi kuptuar kaherë tashmë, por është mirë që këtë ta kuptojnë edhe qytetarët.

Por, po ashtu një model që tashmë bie në sy është që të gjitha projektet e pa realizuara në mandatin e tij, t’ua bartë ministrive. Kështu p.sh. rregullimi i stadiumit që për nga forma si po punohet ka filluar t’i ngjaj lumit Mirusha, dhe pasi që nuk arriti ta përfundoj, komuna ia ka kaluar Ministrisë. Kështu ka ndodhur edhe me qendrën e mjekësisë familjare, nuk arriti ta realizoj as në vitin 2019, as në vitin 2020 dhe ende tash pra në vitin 2021, nuk e kemi ende funksionale dhe të përfunduar, për këtë përgjegjësinë e ka bartur te Ministria e Shëndetësisë.

Pra, kur janë në dobi për t’i përmendur si projekte, thuhet se janë të komunës, kur ato nuk përfundohen u barten ministrive. Diçka e ngjashme ka ndodhur e po ndodh edhe me punën e autostradës, hyrje-daljeve në qytet në drejtim të Ferizajt e në drejtim të Prishtinës e të Kamenicës ose Bujanocit. Nga kjo që po paraqet kryetari edhe rregullimi i lumit Stanishorka do t’i bashkëngjitet BERSZH-it, që duhet nënkuptuar se edhe ky projekt do të vonohet edhe më.

Pra, edhe më tutje mbeten të pa përfunduara projektet, apo siç jemi mësuar t’i dëgjojmë kudo e edhe në raporte që janë në proces.

Por për të treguar se qasja jonë nuk është vetëm që t’i bëhet opozitë partisë në pushtet, por është një qasje që bazohet në fakte, rezultate e shifra, po i referohem premtimeve të Kryetarit sipas Institutit GAP, i cili përcjell premtimet kryetarëve të komunave, e i cili paraqet se aktualisht kryetari i komunës z. Lutfi Haziri nga 31 premtimet e tij, tash kur kanë mbetur vetëm 5-6 muaj deri te zgjedhjet lokale ka realizuar vetëm 14 premtime, 9 gjysmë të realizuara, 6 vetëm të filluara e 2 të pa filluara fare. Por ç’ është e vërteta edhe në ato që paraqiten si të përfunduara, ne që jemi këtu dhe jetojmë në këtë komunë e dimë se ka pasaktësi, madje edhe përkundër faktit se janë realizuar vetëm ato që janë më të lehtat .

Pra, kryetari ynë, në bazë të këtyre të dhënave, s’ka gjasa teorike që t’i dal zot zotimeve të cilat vet i ka dhënë.

**Isa Agushi:** unë këtë raport e kam lexuar me vëmendje, po s’pashë që është raport, po vetëm një kamuflazh si zakonisht.

Ky raport, më mirë ta kishin bërë një libër për dështimet e kësaj qeverisje gati 8 vjeçare, 2 mandate asnjë projekt i komunës që ka filluar ose që kanë filluar asnjë s’ka përfundu viti 2020, po sjellën me pandeminë që s’kanë pas mundësi me punu, por buxhetin e ka harxhu.

Impianti i ujërave të zeza para 8 viteve të njëjtën gjë kryetari e ka thënë, kanalizimi, trotuari, ndriçimin, ujësjellësin është dashtë me i rregullua në mandatin e parë, por as në mandatin e dytë asgjë s’është bërë.

**Fitim Guda:** këshilltarit, shokut tim Isës, ne kemi mundësi me u rikuperu pasi që po pretendon me u kthye në parti te ne, ndoshta përmirësohet rezultati, por ma merr mendja që ke mundësi për me u rikuperu.

Unë kryesuese po jam pak i hendikepuar me fol për gjitha të arriturat, sepse në raportin e fundit kur kemi fol për 6 mujorin ku e kam një vëlla në shtëpi Besimin, i cili po më thotë: shumë bre vëlla servil po fol, për të arriturat e komunës.

Unë po i them, o vëlla nuk është punë servilizmi, por është çështje që nuk po mundem me ndejë pa i potencua të gjitha këto të arritura, sepse po mendoj se është bërë një punë jashtëzakonisht e madhe.

Unë dje rastësisht kalova kah QKMF në Gavran, edhe e pash shtratin e lumit Mirusha, çfarë punime të bukura ishin bërë, tamam lege artis, për moment mendova thash mos jam në Zagreb aq e bukur, aq e rregulluar sa që ma la një shije shumë shumë të mirë.

Unë mendoj që hyrje daljet të Gjilanit, parqet, stadiumi, lumi Mirusha gjithë këto na bëjnë me u ndje krenar me të arriturat e kësaj qeverie lokale.

Unë mendoj se është bërë një punë e jashtëzakonshme, përveç kësaj vlen me potencu se është e nevojshme që përveç të arriturave në infrastrukturë të cilat janë të pakontestueshme, mendoj që fokusi jonë do të ishte i orientuar rreth ndihmimit të biznesit, projektet e fundit të cilat i kemi me drejtorin Salihun, si anëtar i komisionit për gjeodezi, kadastër dhe pronë edhe pas aprovimit të ligjit për dhënien në shfrytëzim dhe këmbim të pronës së komunës, i kemi dhënë 2 lokacione: në Ponesh dhe Livoq, ku mendohet që do të ketë punësim dyshifror apo treshifror.

Gjithashtu jemi në proces të dhënies së një parcele në Bresalc, ku gjithashtu pretendohet të ketë punësim dyshifror apo treshifror, prandaj unë mendoj që në qoftëse edhe objektivat e ndihmës për bizneset unë mendoj se ekzekutivi edhe kryetari janë superlativ, edhe duhet me thënë fjalët më të mira për punën e tyre më të madhe që e kanë bërë, prandaj unë ju përgëzoj kryetar, ju lus veç të vazhdoni!

**Bujar Nevzati:** e kemi sot raportin e vitit 2020 të qeverisë komunale të kryetarit të komunës, do të ndalem te pandemia , para disa ditësh u bë një vit ku në komunën e Gjilanit i kemi 117 të vdekur, kemi shumë të sëmurë, ku qeveria komunale ka bërë shumë pak.

Unë po kërkoj edhe sot që kryetari i komunës, ta shikojë mundësinë dhe ta fut në rend të ditës t’ju ndihmojnë njerëzve të prekur nga Covidi, edhe të shikojnë mundësinë me buxhetin e komunës t’ju ndihmojnë njerëzve që janë në gjendje të rëndë sociale.

**Lutfi Haziri:** unë pajtohem plotësisht me Bujarin rreth gjendjes pandemike, ku janë 117 të vdekur, duke përfshirë edhe anëtarë tanë të familjes, vazhdimisht dhe mbi baza ditore ne përmes Komitetit të Emergjencave e kemi përcjell gjendjen, jemi solidarizu dhe kemi ndërmarr veprime për përballimin e situatës.

Gjilani pas Prishtinës, është qendra më e madhe me testime, ku i kemi 16.809 qytetarë të testuar, pa i përfshirë testet e llojeve tjera që aplikohen.

Dy javët e fundit kemi rritje drastike prej 390 personave të infektuar, duke përfshirë edhe ditën e sotme që realisht edhe rritja e numrit të vdekjeve në spital po bën telashe.

Krejt kapacitetet që kemi mujtë i kemi dërgu dhe kemi me i dërgu në parandalimin e përhapjes së virusit Covid 19.

Dalja e vaksinës, organizimi i zgjedhjes dhe ceremonitë e vdekjeve familjare, e kanë bërë që të jetë në rritje goditja e re me infeksion në komunën tonë, ku kemi pas problem me oksigjen, por tash është zgjidhur ku ekipet tona të kontrollës që janë 3 ekipe jemi e vetmja komunë që dërgon mjek në shtëpi.

Unë i mbaj takimet me qytetarë, kam formën e komunikimeve gjatë pandemisë, ka kufizime por listën e qytetarëve e kam, ku ne fillimisht kemi pas ndalime, kontaktet me qytetarë, mandej e kemi reduktuar edhe stafin tonë ku 90 % e qytetarëve që vinë janë për punësim, nuk ka më për ndihma sociale që vinë të banimit ose të shkollimit.

**Gentrit Murseli:** ne si komunë kemi qenë shembull dhe jemi përgëzuar nga ish kryeministri, nga Ministria e Shëndetësisë e kështu me radhë.

Komuna në bashkëpunim me donator të ndryshëm, ku pjesa më e madhe ishin mërgimtar gjatë kohës sa ishim të mbyllur deri më datën 4 prill të vitit 2020, arritëm t’i shpërndajmë 1500 pako ushqimore, ndërsa ky numër shkoi 5000 deri më 4 qershor të vitit 2020, dhe për këtë sigurisht meriton respekt e konsideratë puna e nënkryetarit dhe 4 personave përgjegjës të grupit, për shpërndarjen e pakove ushqimore.

Vlen të theksohet se gjatë vitit 2020, partitë opozitare ishin konstruktive dhe të gatshme që të japin kontributin e tyre dhe bashkëpunimi i tyre gjatë kësaj periudhe kohore të vështirë sigurisht se meriton respekt dhe konsideratë që nga ky raport të veçoj raportin e zyrës për Informim të cilët e bëjnë një punë të jashtëzakonshme në rrethana shumë të vështira ata raportuan me 770 raste në këtë kohë të vështirë, andaj për punën e tyre dhe angazhimin profesional sigurisht se meritojnë respekt dhe lëvdatë!

Në kuadër të informimit publik të drejt dhe korrekt në mënyrë publike me i falënderu të gjithë gazetarët të cilët punojnë në portalet, gazetat, radiot lokale, gjithashtu i falënderoj edhe fotografët publikisht Lumin, Valdrinin e Visarin që janë angazhuar gjatë vitit 2020!

Në mënyrë të veçantë e kisha falënderu Radio Starin, të cilët kudo dhe kurdo, po na informojnë drejt, dhe krejtësisht në fund jam i bindur që së bashku ne do t’ia dalim.

**Erlehta Osmani:** sa i përket raportit vjetor të punës tek DZHE, ka të bëjë me projektet të cilat kanë të bëjnë për rehabilimin e shtratit të lumit Morava e Binçës dhe sigurimi i ujit të pijshëm është një financim i konfirmuar prej Bankës Botërore 25.1.000.000, akoma nuk është ratifikuar marrëveshja nga kuvendi i Republikës së Kosovës si marrëveshje.

Dua të di diçka më konkrete lidhur me komponentën për ujin e pijes në kuadër të këtij projekti, kur thuhet se do të sigurohet uji për 30 vitet e ardhshme.

**Shefik Surdulli:** disa anomali që i thanë kolegët rreth raportit nuk dua t’i përsëris për t’u kursyer kohë, por kam nënvizuar disa pyetje, kritika dhe vërejtje tjera konkrete ndaj qeverisjes komunale që do t’i trajtoj në kuadër të këtij raporti të punës, të cilat janë në interes të qytetarit të cilët përmes debatit si përfaqësues të cilët jemi këtu do të informohen po ashtu nga transmetimi i drejtpërdrejtë i kësaj seance**.**

Ishte ide e mirë e kolegut Abdylit që pjesën e parë të pyetjeve ta përcjellim në kuadër të këtij raporti, kjo pastaj donë edhe pak kohë, për të cilën kërkoj konsideratë, mirëkuptim prej kryesueses që edhe nëse tejkalojmë minutazhën të ketë mirëkuptim!

Pyetja që do ta shtroj janë në pjesën e parë të diskutimit, ishte për kryetarin e komunës, i cili mbase nuk qenka këtu lidhur me iniciativën e ish të burgosurve politik në komunë të Gjilanit, për shpalljen e burgut aktual si burg muze, me sa e di unë është bërë një kërkesë nga kjo organizatë te kryetari i komunës para 4 viteve, dhe nuk e di sa është lëviz në këtë drejtim, po nëse jo i kisha sugjeruar kryetarit të komunës që ta aranzhoj një takim me Shoqatën e të burgosurve politik në Gjilan, në mënyrë që t’i harmonizohen veprimet, hapat e mëtutjeshëm në mënyrë që të konvertohet burgu në muze siç është edhe në dijeni kryetari.

Te raporti i punës ndërkaq do të hymë direkt sipas radhës që unë i kam paraqit te DBP, më intereson të di çka ka ndodh me rekomandimin tuaj të Ministrisë së Bujqësisë për kompensimin e dëmeve në nevojë për bujqësi, në vlerën siç e keni theksuar prej 140.000 €, si dhe ato si pasojë e breshrit të rrëmbyeshëm që e ka dëmtu ekonominë në agrikulturë në masë të madhe ?

Tjetra në fq. 20 thuhet se keni shpërnda 5 krerë gjedhe, ndërkaq te numri shpërndarjes sipas listës përkatëse kjo shifër nuk përputhet ndonëse mund të jetë gabim teknik, përndryshe aq sa e kam përcjell punën dhe e kam lexuar përmes raportit, unë mund t’ju përgëzoj drejtor në përpjekjet tuaja për të qenë korrekt, transparent në prezantimin e të dhënave me qëllim të subvencioneve për të cilën mund t’ju komplimentojmë si menaxhment përgjegjës i kësaj drejtorie, gjë që nga drejtoritë e tjera nuk vërehet kjo transparencë e theksuar.

Te DSHP, është përmendur deponia në fshatin Shillovë, që gjeografikisht është në afërsi me vendbanimin Verbicë ku unë jetoj, ajo është shndërruar në deponi pasi që aty ilegalisht ajo edhe sot shfrytëzohet nga kompani të ndryshme që e përdorin atë gurë si lëndë të parë ?

Më intereson të di drejtor, në pronësi të kujt është ajo parcelë dhe a ka ndonjë kërkesë deri tash për marrjen e saj zyrtarisht në shfrytëzim për biznes ?

Në këtë kuadër është përmendur edhe deponia e materialeve inerte në Kmetoc, dua ta di natyrisht edhe për situatën në të deponi diçka që më bërë përshtypje si punë që ka filluar dhe nuk u përmend është projekti i ujësjellësit në Verbicë të Kmetocit i cili është në proces të punëve ?

Te DUPMM, te fq.59, është përmend harta zonale që është në fazën e përfundimeve, ndërkaq plani zhvillimor komunal ka përfunduar, nuk e di sa mund të realizohet ky plan pa përfundimin total të hartës zonale, natyrisht kjo kërkon një sqarim, apo një përgjigje nga drejtori ?

Është interesant te fq. 60 përmendet projekti i përfunduar i dizajnuar i varrezave të qytetit çfarë ka ndodhur më tutje lidhur me këtë projekt, meqë ka akoma dilema rreth lokacionit të këtij projekti ?

D. Inspeksionit, sipas raportit të Inspeksionit në përbërje të plotë të ndarë në grupe ka punuar 7 ditë në javë në kushte pandemie. Cili ka qenë në fakt tretmani i punonjësve të kësaj drejtorie, Inspeksionit meqë angazhimi i tyre ka qenë plan permanent sikurse edhe te institucionet tjera komunale që janë përball me luftë me Covidin ?

Në këtë kuadër po ashtu shikuar nga numri i gjobave dhe shuma materiale ndëshkuese kujtoj se nuk mund të flasim për një kujdes të mirëfilltë në ruajtjen e ambientit, natyrës dhe lumenjve me këtë masë ndëshkimi, kur shohim natyrën dhe lumenjtë e ndotur për çdo ditë, nuk besoj që do të jemi ndërgjegjësuar aq shumë në ruajtjen e ambientit, sa të ketë kaq pak gjoba.

Ndërkaq po kalon në DKRS, gjithnjë duke ju referuar të dhënave që janë në këtë raport të subvencionimit.

Janë subvencionuar 72 organizata me vlerë totale të subvencionimit prej 120.000 €, me që ne nuk e kemi listën e përfituesve, e sjellja e kësaj liste do ta rritë transparencën në këtë drejtim, nuk e di a janë ndihmuar edhe sportistët në klubet sportive, shoqatat kulturore etj.

Më ka bërë përshtypje, më ka intriguar raporti i zyrës së Avokatit të komunës, i cili jep të dhëna interesante të cilat janë paraqitur si sfida për të ardhmen.

E mira e këtij raporti është se në korrektësi dhe përshkrime të aktiviteteve të zyrës, ndërkaq e keqja është se për shkak të papërgjegjësisë së komunës, respektivisht drejtorive përkatëse, është dëmtuar buxheti i komunës dhe ashtu i varfër, janë dëmtuar qytetarët si palë kontraktuese të shërbimit civil dhe në forma tjera të kontratave në komunë, ku nuk është përjashtuar në këtë rast edhe dëmtimi i imazhit të komunës.

Ta zëmë si sfidë është paraqitur dëmtimi i buxhetit, ngase finalizimi i projekteve në komunë në infrastrukturë është bërë pa përfunduar shpronësimet dhe pa u bërë bartja në emër të komunës.

P.sh kemi padi të qytetarëve persona fizik dhe juridik ndaj komunës diku i bie mesatarisht për çdo ditë pune nga 4 qytetarë që ngrenë padi ndaj komunës për shkak të padrejtësive të pretenduara që ju është bërë atyre.

**Mimoza Kadriu-Qerimi:** unë e lexova raportin dhe po filloj fillimisht me D.A.P, po ndërkohë pash që u ndala nëpër disa drejtori tjera që kisha disa çështje për të pyetur ?

Pra D.A.P, mirënjohje për Drejtorinë e Administratës, dhe stafin e kësaj drejtorie e cila vazhdon me një efikasitet, është e vetmja drejtori që ofron shërbime, pa prit në radhë te sportelet vazhdimisht në kohë rekorde.

U ndala pak te DBP, për arsye se e lexova raportin megjithëse unë e vlerësoj shumë drejtorin për punën shumë profesionale që e bën në këtë drejtori edhe e pash që në fq. 10 thuhet se me datën 06.05.2020 është nënshkruar kontrata 1 vjeçare nga Agjensioni i Ushqimit dhe Veterinarisë, për largimin e gjithë qenve endacak nga rruga ndërsa, gjendjen në qytet e shohim se nuk është ashtu qentë endacak vazhdojmë të kemi gjithandej, madje sidomos në kampusin e shkollave të mesme është vazhdimisht gjithë oborri i mbushur me qenë endacak, të cilët edhe rrezikojnë nxënësit e atyre shkollave.

Desha me pyet drejtorin pse nuk janë larguar deri tash gjithë qentë dhe ka shumë numër të madh që bredhin nëpër rrugë ?

D.SH.P, megjithëse kryetari disa prej përgjigjeve i tha se pati edhe interesime, gjithashtu edhe për drejtorin mirënjohje dhe për drejtorinë për punën që ka vazhdu dhe ka bërë gjatë vitit të kaluar nëpër të gjitha lagjet e qytetit, por unë desha të pyes për rifillimin e punimeve në lagjen e Spitalit, sepse ka filluar puna aty edhe është ndërprerë gjendja tash ka mbet shumë e mjerueshme aty pothuajse është e pamundur të kalohet me vetura sepse janë krijuar gropa shumë të mëdha të cilat dëmtojnë edhe transportin aty ?

Gjithashtu, keni premtuar se do të fillojnë punimet në lagjen Kamnik në rrugë, trotuare dhe parkingje, desha të pyes se kur saktësisht do të fillojnë punimet dhe në rrugën Gjilan- Prishtinë zgjerimi i rrugës gjithashtu kur do të fillojë?

Për D.K.A, e lexova raportin dhe e pash se është një raport shumë i detajuar për dallim nga herët e tjera dhe për këtë e përgëzoj drejtorin për këtë informim të raportit deri në detale, por desha të pyes drejtorin se unë e di që qeveria ka ndarë mjete për të shtuar kapacitetet për zëvendësime të mësimdhënësve të cilët janë mbi moshën 60 vjeçare dhe kanë probleme kronike?

Dua të pyes se a janë paguar punëtorët që janë duke zëvendësuar, sepse unë sipas informatave që i kam me kolegët që zëvendësojnë në shkollë, shoh që aty ka ankesa që nuk janë paguar me muaj të tërë diku 2 muaj e gjysmë kanë filluar pagesat nga pushimi janë ndërprerë kontratat kisha dashtë më detajisht me u informu sepse ka interesime dhe prej tyre ?

Gjithashtu desha të pyes drejtorin e Arsimit, se a keni ndonjë hulumtim për numrin e nxënësve të cilët udhëtojnë nga viset rurale, meqë jo vetëm për nxënësit e shkollave fillore, por edhe ato të mesme sepse kemi që deri sa ishin kompanitë e transportit në grevë kemi pas numër shumë të madh të nxënësve të cilët kanë munguar në procesin e mësimit dhe madje ka pas edhe ankesa prej tyre, që taksitë ilegal i kanë ngritur çmimet marramendëse për të transportuar këta nxënës dhe unë kisha dashtë me ditë se a ekziston mundësia të bëhet një hulumtim dhe të shihet numri i nxënësve në këto fshatra që të marrim një vendim si kuvend, dhe nëse është e mundur të vendosim edhe një linjë tjetër për këtë kategori së paku këtë pasi është edhe gjendje e rënduar ekonomike për shkak të pandemisë ?

Për D.U.P.M.M po ashtu në fq. 60 që thuhet ndër aktivitetet e shumta që janë përmend pika 1.17 thuhet se është propozuar lokacioni i varrezave, lokacioni i ri i varrezave të qytetit të Gjilanit, desha të pyes deri ku keni arritur me këtë çështje, duke ditur se gjendja e varrezave në qytet është shumë e rënduar ?

Dhe për fund një pyetje desha të pyes nënkryetarin, sepse nuk po di kujt t’ia drejtoj këtë pyetje ku ka ngecur puna me punimet e fushës ndihmëse të futbollit te xhamia e re në lagjen Arbëria, ku sipas informatave aty punëkryesi ankohet se nuk është larguar kablloja e tensionit dhe për atë arsye nuk punohet, po unë kisha dashtë me pyet pse komuna nuk ndërmerr hapa që të del dhe ta largoj kabllon dhe të vazhdojnë punimet ?

**Xhelal Hajrullahu:** unë kam një kërkesë drejtuar kryetarit, nënkryetarit këtë rast po ashtu edhe D.M.SH-së, duke u mbështetur në ligjin për zjarrfikësa dhe për shpëtim me Nr.04012 po e paraqes këtë kërkesë si nevojë urgjente për hapjen e një paralele të zjarrfikësave në Zhegër, ku hapja e kësaj pike në Zhegër me rrethinë me 8 zjarrfikës, do të shkurtonte kohën e reagimit në rast fatkeqësish për atë pjesë nga 30 minuta sa është tani nga Gjilani në 5 deri në 7 minuta.

Kjo do të ngrit sigurinë e qytetarëve të kësaj pjese p.sh Prishtina aktualisht i ka 3 pika , Prizreni 3, Ferizaj 2, Kamenica 2, Vitia është në proces të hapjes në fshatin Pozheran e kështu me radhë .

Kjo pikë kishte me qenë mbështetje për Njësinë e Gjilanit dhe anasjelltas, dhe do t’ia merrte të drejtën Pasjanit, pasi ata nuk kanë numër të banorëve për themelimin e kësaj njësie.

Në rast zjarri koha më e favorshme për reagim është deri në 7 minuta, këtë e mbështes në faktin kur u djeg shtëpia në fshatin Selishtë, nëse do të ishte kjo paralele në Zhegër kjo shtëpi nuk do të bëhej shkrumb e hi .

Plani i reagimit kombëtar e thotë se çdo fatkeqësi të menaxhohet në nivelin më të ultë, andaj kërkojmë nga organet kompetente komunale të iniciohet dhe të shqyrtohet kjo kërkesë dhe të zbatohet si e tillë.

**Anila Kastrati:** unë nga leximi i raportit pash se kishte jo profesionalizëm, por këtë e pranoj edhe kryetari vet që duhet ristrukturuar, por shumë pika më ranë në sy po ato veç u përmendën dhe unë nuk do t’i ritheksoj përsëri.

Kisha një pyetje këtu tek fq.102 36 thotë sigurimi për nxënësit e shkollave profesionale gjatë mbajtjes së praktikës profesionale nuk është e definuar tamam për çfarë lloj sigurimi bëhet fjalë edhe ulja e nxënësve të potencialitetit të shkollës së bujqësisë, trajtimin e qenve endacak foli Mimoza edhe unë e kisha të njëjtën ?

Edhe desha të di drejtor, se cilat janë ato profile arsimore me theks të veçantë që ju do t’i promovoni këtë vit më tepër ?

**Krenare Latifi- Kqiku:** nga gjithsej 19 projekte kapitale, njëra ndër to është projekti i Stacionit të Autobusëve, është në procedurë të prokurimit dhe i gatshëm për zbatim, drejtoria ka përfunduar edhe aktivitetet e tjera të rëndësishme, siç është realizimi i studimeve të fizibilitetit të cilat i hapin rrugë fillimit të zbatimit të projekteve.

Unë kërkoj konkretisht të dihet kur pritet të filloj ky projekt edhe një pyetje tjetër desha të ndërlidhem te DSHP, ka pasur arritje të këtyre objektivave të cilat janë listuar pra këtu në raport fq. 22 po konkretisht dua të ndalem tek projektet tjera, ku thuhet mirëmbajtja e ndriçimit publik në qytet dhe fshatra të komunës, e që për këtë qëllim janë kontraktuar 2 operator ekonomik, njëri për qytet ndërsa tjetri nëpër fshatra ?

Unë konkretisht kam vërejtje në disa pjesë të qytetit aty ku banoj edhe unë në Dardani dhe shumë lagje të tjera, që ka probleme të vazhdueshme në ndriçim publik, ku kërkoj të bëhet mirëmbajtja e këtyre ?

Po ashtu dua të ndërlidhem edhe tek Drejtoria e Inspeksionit, e kam parashtruar edhe më herët një pyetje kur nuk kam marr përgjigje, pyetja ime ka qenë konkrete në njërën nga seancat që është bërë bartja e mjeteve tek drejtoria e Inspeksionit, janë ndarë 180.000 €, ku unë kam kërkuar konkretisht të dihet për çfarë projekti janë nda këto mjete, më është thënë se zyrtarët financiar që këto mjete janë bartur për rrënimin e disa objekteve ?

Unë kam kërkuar një listë, dihet se cilat janë ato objekte që janë rrënuar dhe kostoja e tyre?

**Arianit Sadiku:** gjëja që më së shumti më shqetëson në raportet e punës së kryetarit, e së paku qe 3 vitet e fundit, është përshkrimi i detyrave të drejtorive, çka është nevoja me u kanë të përshkruara detyrat cilat i kanë drejtoritë në raport ?

Mandej kur ta kalosh këtë analizë e sheh përshkrimin e punëve qe 3 vite e fundit, që janë në vazhdimësi dhe në proces edhe më së shumti më shqetëson fakti te DUPMM, ku figurojnë vetëm projektet të cilat janë të finalizuara e që pritin të implementohen ?

Merrni dhe shikoni raportet e 3 viteve të fundit i keni të ngjashme dhe të cilat janë të përsëritura p.sh që ndoshta për secilën seancë kur po vije periudha e raportit po i përmendi që për mua ka shumë rëndësi ?

Parqet e qytetit, Parku te Livadhet e Arapit, Parku Baja, Parku te Gllama janë projekte në letër e pyetja ime konkrete është sa ka kushtu, sa është kostoja e projekteve, nuk po pyes sa është kostoja e intervenimit të investimeve se dihet investimi i intervenimit është zero, mandej në këtë drejtori e pash edhe hartimin e projektit të planit të lumit në Cërrnicë sa është kostoja e këtij plani, kisha dashtë me ditë se çfarë punime janë duke u bërë, kush e ka marr tenderin, me çfarë kapacitete të punës punohet atje ?

E shohim që një pjesë e madhe e investimeve kapitale në komunën e Gjilanit nuk i duhet më shumë se 4 muaj me u dashtë me u intervenu në ato projekte ?

Tek kjo drejtori e pash një mospërputhje me kërkesat për leje të ndërtimit, ndërsa tek raporti i Inspektoriatit thuhet shifër tjetër, dua ta di cila është e vërteta, po drejtoria e Inspektoriatit nuk ka shku me i vëzhgu punimet që janë duke u bërë në komunë të Gjilanit, po janë lejet të cilat janë 93, ndërsa te drejtoria e Inspektoriatit të inspektimit, e sidomos te çështjet e ndërtimeve janë 74, cili është numri i saktë dhe cila është e vërteta këtu ?

**Burim Berisha:** vërtetë është një raport i punës i cili tregon për angazhimin e kryetarit dhe gjithë drejtorive në realizimin e planit vjetor dhe shihet se ka shumë punë të mira, duke krahasuar që kemi pas pandeminë e cila është globale me gjithë kapacitetet është tentua që të kemi një lloj zbutje apo një lehtësim për gjithë qytetarët e komunës.

Unë në këtë rast dasha vetëm të bëj disa kërkesa apo pyetje për DSHP, a është duke u punu në drejtim të përmirësimit të gjendjes në rrugën prej Postës së vogël deri te shkolla “Selami Hallaçi”, që ka të bëjë me rrugën “Haqif Tetova” ?

E dyta, ka të bëjë me rrugën prej xhamisë së madhe deri te fakulteti “Kadri Zeka”, a kanë me fillu me u bë rindërtimi i komplet i rrugës, tjetra çështje ka të bëjë me trotuarin e rrugës në fshatin Livoq i Ulët, pjesa nga Muhaxherët pra tek kthesa deri tek ferma në Cërrnicë ku mungesa e trotuarit fëmijët nuk mund të shkojnë lirshëm në shkollë dhe çështje tjetër ka të bëjë me përgëzimin e vërtetë të rregullimit të trotuarit në lagjen Dardania ?

**Bujar Nevzati:** më intereson projekti i varrezave ku ka mbet?

Projekti i ndërtesës së Bashkësisë Islame që kemi marr vendim dhe na u ka kthye mbrapa ku është mbetë ?

Aktakuzat e drejtorit të Urbanizmit, vet kryetari ka thënë se nëse i ngritët aktakuzë, do ta shkarkon, po këtu është ulur akoma, nuk e di arsyen ?

Dëmet e shkaktuara po më intereson prej drejtorit të Bujqësisë nga covid-19 i pash aty në raport nga breshëri, nga shiu a veç i keni grumbulluar, a kanë marr qytetarët diçka ?

Te skema e ndarjes së subvencioneve më intereson DBP, u ngrit një aferë në publik e kemi dëgjuar të gjithë, a e ka prekur edhe DBP, ndonjë zyrtar i jonë, a ju ka ngrit akuzë edhe drejtorit të DMSH, po më intereson me ditë te zjarrfikësit janë 7 zjarrfikës, 10 vite e më shumë që nuk janë sistemu në vend të punës, marrin pagë me kontratë, në ndërkohë keni marr zjarrfikës tjerë edhe i keni sistemu në vend ?

Ku është problemi dhe pse këta nuk po sistemohen me pagë si punëtorët tjerë ?

**Isa Agushi:** pyetja ime është për Stacionin e Autobusëve, se çka po ndodh se Krenarja e përmendi çka po ndodh, pse u anulu tenderi ?

**Arbër Ismajli:** Isë po filloj prej Stacionit të Autobusëve, ka qenë në proces të prokurimit që puna e Stacionit të Autobusëve në ofertat e vlerësimit, kompania që është përzgjedh prej komisionit, mandej ka pas ankesë në OSHP, edhe procesi është kthyer në ri tenderim ose në rivlerësim të lëndës ku unë besoj shpejt, Zyra e Prokurimit do ta bën ri vlerësimin e ofertës se ka qenë garë mes operatorëve ekonomik në OSHP.

Në anën tjetër është mangësi edhe e buxhetit, sepse gjitha këto procedura kanë pas me përfundu vitin e kaluar, deri në fund të vitit për shkak të ankesave nuk kemi mundur me zgjedh, por po shpresojmë që me shitjen e Stacionit të Autobusëve AKP-ja, ka me kthy një pjesë sa kanë qenë të planifikume edhe sivjet me përfundu këto procedura.

Shefiku e përmendi burgun, unë besoj që Bekimi jep më shumë përgjigje, por sa e di unë hartimin e projektit të administratës së re të komunës është kërkuar që të bëhet konservimi i një pjese të burgut të vjetër d.m.th është i inkorporum në projekt, dhe unë besoj që do të rregullohet çështja e konzervimit jo ndoshta krejt të pjesës së burgut, se s’ka mundësi për shkak të hapësirës po një pjesë patjetër që po.

Për zjarrfikësit në Zhegër po e ndërlidhi pyetjen e Xhelalit me Bujarin për te Bujari, është shqetësim i arsyeshëm edhe shumë serioz, sepse janë 10 zjarrfikësa që qe një kohë të gjatë që punojnë përmes Agjensionit, edhe nuk po ka mundësi me i sistemu në vende të punës të rregullta.

Problemi kryesor te këta zjarrfikësa qëndron që procedura e rekrutimit i ka MPB, edhe ne në procedura të rekrutimit janë disa kritere që asnjë prej tyre që punojnë sot nuk i plotësojnë kushtet për shkak të moshës edhe ne jemi duke bërë përpjekje vazhdimisht me qeverinë, me shiku mundësinë e ri-sistemimit të tyre për shkak të përvojës së madhe që e kanë, unë personalisht i kam takuar dy herë edhe dje edhe para një kohe po provojmë të bëhet një zgjidhje duhettë bëjmë formën qysh e kemi bërë për Teatër të Qytetit, për aktorët e teatrit se nëse shkohet me procedura të konkurrimit, atëherë kriteret i eliminojnë qysh në start për shkak të moshës që ata e kanë.

Te Mimoza për fushën ndihmëse është e vërtetë d.m.th nuk është vetëm fusha ndihmëse, por besoj se drejtori Naseri përgjigjet më shumë edhe në disa projekte të tjera, po kemi problem me Keds-in zotimet e drejtorit të përgjithshëm të Keds-it që janë vazhdimisht 2-3 takime në komunë bashkë me kryetarin e komunës ku është zotu se të gjitha projektet e komunës ku janë pengesë kabllot apo diçka tjetër të Keds-it ata do t’i eliminojnë, por nuk kanë reaguar deri tash në ato çka i kemi kërkuar vazhdimisht pikërisht është kjo punë e Keds-it e cila nuk po na lejon me zhvillu projektin.

**Nazim Gagica-DKA**

Po e filloj me pyetjen e koleges prof. Anilë, sigurimi i nxënësve për praktikë profesionale zakonisht nxënësit kanë pas probleme për mbajtjen e praktikës tek bizneset dhe ndërmarrjet, për shkak se nuk kanë pas sigurim shëndetësor dhe këta në shumicën e rasteve nxënësit janë refuzu për shkak të këtij problemi , dhe ne kemi pa në koordinim me menaxhmentin e shkollës teknike dhe shkollave tjera profesionale që të bëjmë sigurimin shëndetësor të nxënësve, në mënyrë që ata të vazhdojnë me praktikën profesionale.

Pagesat e mësimdhënësve, zëvendësimeve, master plani ju e dini që pak është implementu dhe i ardhur nga Ministria dhe unë jam më se i lumtur që të gjithë të angazhuarit në zëvendësime, mësimdhënësit kanë zëvendësua mësimdhënësit kolegët e tyre për shkak të infeksionit me covid, ne i kemi bërë pagesat si komunë e vetme dhe nëse ka ndonjë rast ankesë të cilat janë drejtu tek ju do të kishte qenë mirë që ata të drejtohen te zyra e personelit në DKA, dhe nëse se ka sjell dokumentacionin, atëherë kjo nënkupton që kjo ka mundur të jetë në të zezë, por profesoreshë të gjitha janë të realizuara.

Profilet profesionale dhe ato në perspektivë në shkollën teknike ne në muajin e ardhshëm me drejtoreshën e DZHE, ne do të bëjmë takimin e parë me bizneset në mënyrë që ofertat tona arsimore të jenë në proporcion të drejtë me tregun e punës dhe ky është orientimi ynë që ne t’i orientojmë nxënësit drejt tregut të punës.

Transporti i nxënësve bëhet për gjitha pikat, ku ne i kemi, por ky problemi i grevës është problem i përgjithshëm, po unë shpresoj që kjo do të zgjidhet dhe nuk do të na lë hapësirë për me veprua me marr ndonjë veprim tjetër.

I përmendët edhe mësimdhënësit me sëmundje të rëndë, komuna e Gjilanit është komuna e vetme që i ka liru mësimdhënësit me sëmundje kronike, por jo sipas master planit të dalur nga Ministria dhe që nuk e ka zbatu kurrë, por ne kemi sipas ligjit të punës të drejtën, mundësinë maksimale që kemi pas drejtë, këta mësimdhënës me i liru ka qenë 45 ditë sipas ligjit të punës dhe këta janë liru shumica e tyre tash janë kthyer në punë, por kjo ka qenë mundësia jonë e vetme si komunë që kemi reagu, përndryshe se kemi pas mbështetjen e ministrisë.

**Mimoza Kadriu-Qerimi:** unë desha t’i drejtohem kolegut tim Isës, se po e shoh qe disa seanca që si femra kemi pa sjellje të tilla, por besoj se nuk do të jemi indiferent dhe kërkoj që të kërkohet falje, sepse është ligësi e një mashkulli nëse i drejtohet femrës në atë mënyrë me gjithë respektin që e kam për kolegun, jo vetëm për atë, po meqë fjala është për të personalisht, unë kërkoj të ketë respekt maksimal ndaj nesh, sepse duhet pasur parasysh edhe përkatësinë gjinore dhe funksionin të cilin e ushtron.

**Naser Korqa –DSHP**

Do të ndalem në kualifikimin e anëtarëve të kuvendit të cilët qe sa vite janë anëtarë të kuvendit dhe ende nuk e kanë kuptuar dhe nuk duan të kuptojnë ecurinë e zhvillimit të një projekti në infrastrukturë, por më shumë e kanë për konsum politik dhe me dal para kamerave dhe me fol për gjëra që vërtetë nuk qëndrojnë, dhe nuk kanë të bëjnë me realitetin në terren.

Shefiku e pat fjalën për një deponi në Shillovë, nëse kam të drejtë me pyet a është fjala për gurëthyes apo për deponi, se në Shillovë nuk ka deponi ?

**Shefik Surdulli:** është shndërrua në deponi, ngase aty është nxjerr guri për përfitime të bizneseve të ndryshme për atë e pata fjalën dhe më interesoi, a është bërë kërkesë nga ndonjë operator për ta marr në shfrytëzim atë pjesë, por besoj se e dini për cilën pjesë e kam fjalën?

**Naser Korqa:** jo nuk ka kurrfarë kërkese, as nuk ka leje për hedhje të mbeturinave aty në atë pjesë, sigurisht është në të zezë duke u bërë, është deponi ilegale siç i quajmë ne.

Unë kërkoj edhe nga drejtori i Inspeksionit, që të operoj edhe në atë pjesë me inspektor edhe mundësisht ndihmën e qytetarëve që të identifikohen makineritë të cilat munden me hedh mbeturina aty, përmes tabelave të regjistrimit dhe sigurisht se inspeksioni, bashkë me policinë do merren me gjobitje për ata persona të cilët i përdorin ato deponi ilegale për hedhjen e mbeturinave.

Sa i përket deponisë së materialeve inerte në Vërbicë, jemi duke bërë përpjekje me operatorin tash me dal me e sanu edhe rrugën në hyrje të lagjes së Hotëve dhe mirëmbajtjen e deponisë se është planifiku vendosja e një kontejneri për hapjen e zyrës aty dhe punësimi i dy punëtorëve të lagjes ku është deponia për mirëmbajtjen dhe mbikëqyrjen e asaj deponie, ashtu siç duhet.

**Mimoza Kadriu-Qerimi:** rruga 7 shtatori, i përmendi edhe nënkryetari problemet me Keds-in edhe aty është problem zhvendosja e shtyllave, ju e dini ka mundësi, por me projekt ka qenë vendosja e shtyllave përreth murit të spitalit, ndërsa ne në ndërkohë e kam bërë një zgjidhje tjetër t’i heqim fare ato kabllo dhe e kemi bërë instalimin e gypave edhe nëntokësor edhe për rrjetin kabllovik edhe për rrjetin energjik është në përgjegjësi të Keds-it, fatkeqësisht që ende nuk i kanë kryer punën e vet, përgjegjësia jonë ka qenë vendosja e gypave dhe rregullimi i pusetave, dhe përgjegjësia e Keds-it është vendosja e kabllove dhe kyçja e konsumatorëve në atë rrjet.

Fatkeqësisht ende nuk e kanë kryer punën jo vetëm aty po njëjtë është në rrugën e Prishtinës zgjerimin e rrugës së Prishtinës, ku kemi vendosjen e shtyllave, njëjtë është edhe në rrugën prej Drini Marketit deri te bunari i Përlepnicës, edhe aty kemi zhvendosje shtyllash si dhe në rrugën Enver Miftari.

Këto 4 projekte nuk po them se është përgjegjësia kryesore e Keds-it për ngecjen e këtyre projekteve, por është një pjesë e madhe e përgjegjësisë së tyre që ende nuk ka kanë filluar punimet , fatkeqësisht nuk kemi mekanizëm me të cilin ne e detyrojmë me i krye ato punë Keds-in.

Tash momentalisht janë duke u mbush gropat duke u sanu pak a shumë prej të hënës fillojnë punimet intensive në atë rrugë, ju e dini edhe për shkak të përkeqësimit të motit në shumë projekte nuk kemi mujtë me fillu edhe në Kamnik, edhe në rrugën Gjilan-Prishtinë nga 1 prilli andej edhe operatorët edhe me njëfarë ligji të ndërtimtarisë parashihet që prej 1 prillit e tutje, të mund të zhvillohen punimet.

Njëjtë është edhe te fusha e sportit ne e kemi hap kanalin te shkolla e Arbërisë, punët tona ne si komunë i kemi kryer, por Kedsi nuk ka dal për t’i hequr largpërçuesit dhe me i fut në kanalin të cilin ne e kemi rregullu.

Krenare, ndriçimi publik po besoj se është në nivelin më të mirë të mundshëm, ne shpesh në qytet dhe në fshatra po nëse ju si pranoni është çështje e juaja.

Arianit, DSHP, në lumin e Cërrnicës nuk ka qasje fare është investim nga Komisioni Evropian, nuk kemi pas as plan as me mbikëqyr projektin, po flas si drejtori nuk jemi të kyçur në atë pjesë është DUPMM, që është marr me atë pjesë më shumë me to, ne nuk kemi pas qasje aty.

Burim, rruga Haqif Tetova, gjithashtu nga java tjetër shpresoj se operatori ka me fillu me punu aty do të kemi bukur shumë punë për shkak se janë 2 kanalizime fekale dhe atmosferike si dhe ndërrimi i gypit të ujësjellësit do të bëhet një punë e madhe dhe do të merr pak kohë, por sigurisht se do të bëhet dhe do të përfundojnë me gjithë infrastrukturën nëntokësore dhe nuk do të ketë nevojë më me u marr me atë rrugë.

Rruga Adem Jashari, është nënshkruar marrëveshja të premten e kaluar dhe është marr një investim nga njësia e infrastrukturës me vlerë 355.000 €, bashkëfinancim me komunën 100.000 €, i ndanë komuna, ndërsa 355.000, i ndan ministria e Infrastrukturës dhe është projekt 2 vjeçar, d.m.th fillon sivjet, por vitin e ardhshëm pritet me u kry ku edhe aty janë 2 kanalizime fekale, atmosferike, rregullimi i kabllove, largimi i gjitha kabllove në rrugën Adem Jashari, ju e dini qysh është prandaj është një projekt shumë i mirë deri te fakulteti Kadri Zeka, e cila lidhet me rrugën Haqif Tetova.

Trotuaret në Dardani besoj se shumë shpejt brenda muajit prill kanë me u përfundu në tërësi.

Stacioni i Autobusëve e tha nënkryetari, ministri Rakiq e ka pas anulu një grant që u ka dhënë komunave dhe në bazë të disa ankesave kinse nuk është nda granti sipas meritave, ndërkohë ministria ka bërë përpjekje dhe sivjet besoj se do ta marrim grantin dhe vazhdon procedura për projektin e Stacionit të Autobusëve.

**Nevzat Rushiti- D. Inspeksionit**

Në pyetjen e parë z. Shefik Surdulli jeni një ndër këshilltarët komunal edhe me përvojë edhe nuk është hera e parë që e keni bërë një vlerësim të mirë për Inspeksionin, për ata njerëz që janë në terren, është hera e dytë që unë e mbaj mend, ju falënderoj shumë për pyetjen që e bëtë ju!

Është e vërtetë se prej 13 marsit të vitit të kaluar, Inspeksioni është në terren sikurse të gjitha strukturat tjera të shtetit shëndetësia dhe policia.

Duhet ta them të vërtetën se vetëm dy muajt e parë do të thotë ish qeveria Kurti na i ka kompensu dy muajt e parë sikur që e ka pas marr qëndrimin e parë, ndërsa muaji maj dhe tutje nuk ka kurrfarë kompensimi për inspektorët e komunës së Gjilanit edhe për gjitha inspeksionet komunale në nivel të Kosovës.

Jemi munduar me kryetarin dhe nënkryetarin me gjetë formën me i kompensua s’kemi pas mundësi për vitin që shkoi edhe vazhdojnë me dy ndërrime, do të thotë ato gra dhe ata burra punojnë non stop pa u ndal.

I ka prek deri në 40% covidi punonjësit, por ata e kanë vazhduar punën, kjo është përgjigjja e parë, pyetja e dytë te ambienti, ne punojmë dhe veprojmë çdo herë në terren ato gjobat që i keni pa në tabelë janë të sakta, por gjobat zakonisht ne i bëjmë kur ne i hasim si inspeksion në personin që e shkel ligjin ose që kemi shënime nga policia ose nga qytetarët.

Edhe nga këtu i thërras qytetarët, këshilltarët komunal edhe drejtorët të bashkëpunojnë me neve dhe me Policinë e Kosovës, kur momentin që i merren tabelat ose shenjat firmës, ajo veç është punë e kryer nga inspeksioni edhe do të kenë bazë ligjore për me gjobit qytetarin ose qytetarin ose kompaninë.

Në tabelë nuk janë dhënë raportimet ose raportet të cilat ka shumë raste në terren, kur kompania private ose qytetari fizik e bën shkeljen, hedh mbeturina ose ndez zjarr, por që e pranon me largu po mendoj mbeturinat prej vendi edhe nuk bëjmë gjobë d.m.th ka edhe aktivitete tjera nuk janë veç të tabelës.

Z. Krenare Kqiku, shumë po më vjen keq, por ky kuvend ndoshta dikush ka mbajt mend është edhe incizimi, por unë ta kam dhënë përgjigjen si drejtor edhe jashtëzakonisht mirë e kam thënë para kësaj foltore, po nuk ke qenë, ke dal e mbaj mend shumë mirë.

Ato 180.000 €, ndahen nga zyra e Prokurimit për mënjanimin e objekteve në rrezikshmëri të lartë, lirimin e hapësirave publike dhe rrënimin e objekteve që kemi kompani të kontraktume, nëse i themi shifra mundem me gabu e dal keq, por unë i kam gjitha objektet e rrënuara në tabelë po veç po dua t’ju informoj juve dhe kuvendit duke filluar nga lirimi i objektit ose rrënimi i objektit mbi lumin Stanishorka, që e ka pengu objekti privat në pronën publike te Kazerma, lirimin e hapësirës për ndërtimin e lapidarit Abdullah Tahiri, e shumë objekteve tjera në rrezikshmëri të lartë nëpër fshatrat tona Malishevë, Pogragjë, Shurdhan, Zhegër, Verbicë të Zhegovcit d.m.th janë të rrënuara se ato kanë qenë objekte shumë të vjetra të komunizmit e që për komunitetin kanë bërë rrezik të lartë.

Kemi rrënuar diku 7 apo 8 objekte në pronën publike, do t’i kesh me shkrim të gjitha në pronë publike të cilët qytetarët e pandërgjegjshëm kanë filluar me ndërtu në pronën publike.

E kam edhe një rekomandim se e di që KPF e ka pas në rend të ditës ku Milivoje është këtu prezent dhe e kemi pas një shqetësim për fshatin Shillovë një shqetësim të cilin Inspeksioni edhe organet tjera të shtetit dhe sektorët e policisë jemi marr me atë fshat, edhe kam obligim t’ju informoj se ne kemi bërë gjoba jashtëzakonisht shumë në atë fshat, por edhe me inspektorët e AVUK-ut në bashkëpunim me ta.

Prej 26 tetorit me vendim të qeverisë së Republikës së Kosovës, ne bashkëpunojmë ndërrimin e dytë gjithmonë bashkë funksionojmë, bashkë si dy organe, prandaj për momentin dhe prej takimit që është mbajtën i kam kërku falje kryesuesit, komitetit dhe këshilltarit komunal, për shkaqe të mia personale s’kam mujtë me marr pjesë, por i kam informu për gjobat që janë bërë edhe prej asaj date, do të thotë kemi edhe mbyllje të lokaleve aty ju e dini se në Shillovë ka gravitacion të qytetarëve bukur shumë dhe e kemi qetësuar gjendjen në Shillovë, pra është gjendje relative edhe e qetësuar.

**Bekim Bajrami:** të gjithë këshilltarët që bënë pyetje përmendën çështjen e lokacionit të varrezave.

Ne në planin tonë zhvillimor komunal e kemi hartuar këtë çështje disa herë edhe para se me fillu këtë plan zhvillimor, gjatë planit të saj kemi pas punëtori, kemi pas takime.

Bujar, përkundër respektit ke mundur të vish me pa lokacionin shumë herë ku e kemi caktuar, po ju sjellim edhe këtu se nuk është vendi këtu me t’i tregu koordinatat ku i bien lokacioni i ri.

Shpresoj që atë lokacion që kemi me caktu kemi me përshëndet, me duartrokit njëherë e përgjithmonë, unë të kam pa ty kur kishe caktu lokacionin i ke kundërshtu ato vet, nuk e di se qysh i percepton ato lokacione apo vendime.

Rreth pyetjes së z. Surdullit,sa i përket hartës zonale ne veç e kemi punuar një draft me Gizin, është duke u përpunu prapë në funksion të planit zhvillimor komunal.

Drafti i planit zhvillimor komunal veç është i punuar jemi në bashkëpunim me autoritetet, me Ministrinë e Planifikimit Hapësinor i kemi dërgu draftet tona atje kanë kërkuar disa zbërthime ligjore, disa analiza, disa kalkulime në të cilat kemi bërë disa plane aty, disa projekte, i kemi kompletuar ato prapë do t’i dërgojmë në ministri nesër, besoj dhe do të jetë e gatshme, besoj të vijë këtu me e miratu, kuptohet nëse konsiderojmë që është në rregull.

Arianiti e ka ngrit disa herë punën e raportit të DUPMM, më vjen mirë që e lexon përherë është një përshkrim i punëve që e cekim çdo fillim të raportit normal, ai përshkrim mbetet deri sa mos ta ndryshojmë.

Para 1 viti ke thënë DUPMM, se i kemi përshkru projektet nuk i kanë zbatu, nuk i kanë implementu është dashtë me i lexu raportet pak më qartë ka pas progrese në tana kohët edhe sikur te parqet ka pas në fillim inicim të planifikimit të parqeve, ka pas mandej procedura për prokurim të parqeve u krye projekti dhe tash është në implementim deri sa mos të implementohet ka me qenë në raport.

Se sa kanë kushtuar këto projekte, këto shënime, nuk i kam këtu, por ato janë publike dhe janë projekte përmes prokurimit që kanë shku d.m.th edhe ato tash i kanë hap rrugë implementimit pjesë pjesë.

E përmendët edhe projektin e shtratit të lumit në Cërrnicë ku bën pjesë edhe infrastruktura përcjellëse me kanalizim është i punuar para më shumë se 9 vite apo 10, ku ne e kemi nxjerr një insert të atij projekti me gjatësi e cila është e marrur prej projektit kryesor edhe ajo është duke u implementu nëse nuk gaboj bëhet fjalë diku për 230 metra gjatësi, i cili është pilot projekt i cili i paraprin impiantit me ujëra të zeza.

E përmendët edhe projektin e administratës, është duke u punuar projekti kryesor e kemi caktuar menaxherin dhe pikat mbështetëse të cilat janë duke u marr me hartuesin e projektit, lokacioni është ku jemi ne ku e përfshin edhe këtë pjesë d.m.th është më i tërhequr edhe merr pjesë në hapësirën e burgut.

Një pjesë të burgut që e përmendi nënkryetari, është edhe prej detyrës projektuese në projekt në atë pjesë, që është një plato që ka me u bë edhe aty, ka parkingje por edhe burgu më vjen keq për ata që kanë kalu atë pjesë.

Arianit, e ke përmend raportin e kaluar ku e ke cek si plagjiaturë të Urbanizmit u dashtë me i pa mirë çdo vit janë ka 600-700 lëndë të reja, nuk janë plagjiaturë ato dhe janë disa investime në të hyra të urbanizmit ka 700-800.000 €, që prapë nuk janë plagjiaturë, por janë të hyra d.m.th ka ndryshime çdo raport të urbanizmit.

**Bujar Nevzati:** e dëgjova drejtorin nën akuzë që është nuk e tha asnjë fjalë, drejtorin e pyeta mi dha disa përgjigje ku i pyeta këta kolegët e mi për varrezat, e pyeta shefin e LVV, as ky nuk po e di, tregona se ku është vendi i varrezave dhe pyeta edhe për objektin e Bashkësisë Islame.

**Arianit Sadiku:** dua të përgjigjet drejtori në pyetjet që ja ka kam bërë para 1 viti për çështjen e plagjiaturës, e kam përmend edhe para 1 viti, arsyet që i përmenda për këto projektet nuk është ndoshta dobësia e drejtorisë tënde, por është dobësia e kryetarit të komunës që është vetëm një showmen i cili jep deklarata të investimeve të ndryshme e që realisht qe 3 vite projektet janë veç në letër.

**Avdyl Aliu:** ne si kuvend e kemi vendos një vend për varreza, e kemi projektin e varrezave ku këtu ka pas vërejtje dhe është kërkuar të shqyrtohet ai vendim, ku kryetari dhe ne kemi treguar vullnet të mirë.

**Bekim Bajrami:** janë duke e kompletuar projektin Bashkësia Islame me informatat që i kam unë në momentin që janë gati ne procesojmë qysh është vendimi.

**Ramiz Ramadani:** unë pata një interesim nga z. Shefik Surdulli, fillimisht të falënderoj për vlerësimin dhe po bëj përpjekje që të qartësojë ato interesimet e juaja.

Data 13 mars pandemia e shpallur për neve si drejtori e bujqësisë, ka qenë detyrim me pa atë impaktin në fushën e bujqësisë dhe nga vizitat që i kemi bërë nga shqetësimet e fermerëve e kemi konkludu se e kemi të rrezikuar ose të goditur kryesisht sektorin e perimekulturës, përkatësisht shitjen e prodhimeve që kanë qenë të hershëm.

Fillimisht si drejtori i kemi marr dy masa që ne kemi vlerësu gjendjen, e para i kemi kontaktu të gjitha supermarketet që operojnë në komunën e Gjilanit dhe pemishtet, kemi kërkuar nga ata që prodhimet e fermerëve tonë, me i pa me prioritet ose me ju dal në ndihmë dhe aktiviteti i dytë ose masa e dytë i kemi shpërnda në 7 pika shtande, me ju krijua mundësi shitjes së atyre prodhimeve.

Në fund e kemi vlerësua se asnjëra as veprimi tjetër, nuk e kanë mbërri efektin e duhur, sepse popullatën e kishim të izoluar, ku vendimi i qeverisë ishte mbyllje totale dhe asnjëra masë nuk e ka dhënë atë efektin e vet të plotë dhe kemi vlerësu se është detyrim i joni, me e bë vlerësimin ku kemi vizituar 115 perimtarë ,që ne i kemi listat edhe ata që janë lajmëru e kemi bërë vlerësimin detal dhe e kemi dorëzuar në Ministrinë e Bujqësisë, ku unë e di në gjithë Kosovën ka qenë e njëjta gjendje, po detyrimi im ka qenë me e krye si drejtori ndaj bujqve tanë.

Na është premtuar nga ministria, se me masat pandemike me pakon pandemike, kemi me bë përpjekjen me i përfshi këtë kategori, gjë që unë deri sot nuk e kam informatën që ka ndodh dhe vlerësimi i dytë është bërë nga dëmet e breshëritë ku dëme kemi pas me datën 12 gusht në fshatrat Velekincë, Llashticë, Zhegër, Lladovë dhe deri sa ne e kemi përfuduar vlerësimin e kemi pas edhe dëmin e dytë që ka ndodh me datën 18 gusht në fshatrat e Kravaricës edhe atë lëndë e kemi përgatit e kemi bërë në detaje, ku është individualisht i vlerësuar, ku për secilin dëm e kemi të kompletuar lëndën të dorëzuar në ministri të protokolluar dhe këtu përfundon mandati ynë.

Sa i përket kontigjentit të lopëve, ne gjatë vitit 2020, dy herë e kemi shpërnda lopë, kemi shpërnda me datën 28 janar 31 krerë gjedhë të racës Hollshtajn dhe kontigjenti i dytë është nga memorandumi që e kemi me shkollën bujqësore 5 krerë gjedhe në datën 27 tetor.

Te z. Mimozë dhe z. Anila e di që çështja e qenve endacak është problematike në krejt Kosovën, kemi bërë përpjekje si drejtori nga viti 2014 në çdo vit kemi ndërhy me fondet tona, qoftë me donacione të vogla, po trajtimi serioz i qenve është bërë në vitin 2018, kur qeveria me vendim e ka obliguar Agjensionin e Ushqimit dhe Veterinës në krejt Kosovën me i trajtua përnjëherë.

Për fat të mirë atë aktivitet e kemi pas edhe në vitin 2019, e kemi pas edhe në vitin 2020 dhe për atë arsye unë i jap vëmendje të madhe, sepse sa herë ndërhyjmë ne me mjete të kufizuara mundësinë e integrimit e kemi të vogël.

Qentë kemi me i pa nëpër qytet çdo herë, se nuk kemi të drejtë me vepru kundërligjshëm, për mua është e rëndësishme qentë me qenë të trajtuar, të sterilizum dhe me matrikulën në vesh, ku ata qenë nuk paraqesin rrezik.

Te interesimi i Bujarit, e para te rasti që na ka ndodh është me subvencionet e ministrisë kisha dashtë këtu mos me pas ndonjë keqkuptim.

E dyta zyrat regjionale nuk kanë kapacitete me e përballu fluksin e fermerëve dhe të gjitha drejtoritë komunale, jo ne po të gjitha në Kosovë gjatë subvencioneve të ministrisë janë në shërbim të ministrisë dhe ai fluks është shumë i madh, ne i kemi të fundit 1251 fermerë, besoj është gati e pamundur gjithçka me u kontrollu, por besoj se së shpejti kemi me pas një informatë zyrtare.

**Arbresha Berisha:** unë Arbresha Berisha, betohem, se do t’i kryej me nder, parime e me ndërgjegje dhe sipas ligjit, detyrat dhe do t’i ushtroj autorizimet e mia si anëtare e kuvendit të komunës së Gjilanit, në mënyrë që të sigurohen kushtet për jetë të qetë për të gjithë.

**Nevzat Isufi**: pyetja është konkrete, bëhet fjalë për shifra, po e lexoj këtu në material dhe po kërkoj përgjigje në radhë të parë nga drejtori i DSHP, pastaj në bashkëpunim me drejtoreshën e financave le të më jepet përgjigje ?

Thuhet fq.43 të hyrat për 12 muaj në drejtorinë tonë tash janë rreth 298.415.62 €, ndërsa gjitha shfrytëzimet duke përfshirë edhe grantet qeveritare janë 3. 229.000.62 €, pra ky është raporti i DSHP.

Te DBF, për të njëjtën çështje thuhet janë kështu 3,2970197 €, dallimi është mbi 68.000 €, po kërkoj përgjigje tash, a është raporti i drejtorit i saktë apo i drejtorit të financave ?

**Bujar Nevzati:** deshta drejtorin e bujqësisë ta pyes, përfituesit e gjedheve po më intereson me ditë a i vizitoni ndonjëherë drejtor dhe e shihni a i kanë ata, a po i shumojnë apo po i shesin?

Te çështja e varrezave kryetari i komunës po e përsëris edhe njëherë publikisht ka thënë që e kemi tërheq vendin dhe do të dalim ta gjejmë një vend tjetër ?

**Naser Korqa:** unë nuk kam çka me shtu dhe ato shifra që i ka drejtoria e financave i ka më zyrtare, te unë munden me kanë përafërsisht, te shpenzimet të cilat janë bërë edhe të hyrat ndërsa me shifra konkrete edhe në bazë të financave është shifra e cila është nxjerr nga drejtoria e buxhetit.

**Meral Sadriu-DBF**

Sa i përket pyetjes së parë te shërbimet publike i kemi d.m.th u cek këtu për shkak të vlerës diku me një diferencë.

Më lejoni që këtu t’ju shpjegoj d.m.th vlerën e cila është e njëjtë, mirëpo nuk e di se si e keni shikuar aty apo nuk e keni pas të qartë, por unë po e sqaroj.

D.m.th te DSHP, sa i përket investimeve kapitale nga granti kemi pas 1.965.000 nga të hyrat vetanake i kemi pas 1,15608371, nga të hyrat e bartura fq.14 d.m.th te shpenzimet kemi 1.176.000€ kjo nënkupton që vlera d.m.th totale është 3,297.0109,97€, ashtu siç është edhe te raporti financiar përmbledhës.

Më herët më duket z. Nevzat e kishit një pyetje për tatimin në pronë, këtu te planifikimi të hyrat e tatimit në pronë në tabelë janë të ndara d.m.th tatimi në tokë dhe tatimi në pronë, ku këto vlera d.m.th përqindja është nxjerr vetëm nga tatimi në pronë ku është 83% ,ndërsa në total në raportin e kryetarit është 65% në total në tokë dhe në pronë.

**Nevzat Isufi:** drejtoreshë, fq. 5 të hyrat nga tatimi në pronë unë e shoh që dallimi në mes planifikimit që keni paraqit në këtë raportin e kryetarit ne e dimë 2.000.000, këtu është planifikimi 1.600.000, dhe dallimi aty del por ju duhet t’i harmonizoni se në bazë të kësaj përqindje këtu që del ta ndryshon edhe përqindjen e përditshme të realizimit, andaj unë besoj që krejt drejtoritë sa i përket financave është dashtë me u koordinua në radhë të parë me juve si drejtori e financave dhe jo me na dal për të njëjtin raport shifra të ndryshme.

**Avdyl Aliu:** sa për një qartësim definitiv me Bujarin nëse e ka dëgjua mirë fjalën time në asnjë moment nuk e kam kontestu atë që e ka thënë Bujari, kinse kryetari ka thënë se ka me tërheq.

Është e vërtetë që kryetari ka thënë, edhe nuk e thash që nuk ka thënë kryetari, atë që e thashë unë kryetari nuk është ai që tërheq vendimin e kuvendit, po kryetari mundet me na propozua dhe me ekzekutua.

Vendimin e marrim ne këtu dhe definitivisht përderisa nuk kemi votim tjetër për lokacion tjetër lokacioni i varrezave është i përcaktuar në komunën e Gjilanit.

**Ramiz Ramadani:** e para asnjëherë nuk e kemi pas një program ku investimi u kanë ekskluzivisht si i drejtorisë së bujqësisë, po kemi pas partner, kemi pas donator ,ku nëmemorandume i kemi pas të specifikume të gjitha obligimet që i kemi dhe asnjë lopë nuk është dhënë në komunën e Gjilanit pa u ndërtu një kontratë, pa ju bë një kontratë atij përfituesi edhe ai me i ditë cilat janë obligimet e tij.

Unë sa herë kam pas rastin me raportu kam thënë lopa nuk guxon të shitet, nuk guxon të theret, nuk guxon të tjetërsohet, do të thotë krejt këto çka po i them i ka në kontratë, prandaj besoj që kjo është e rregulluar në mënyrën më të mirë të mundshme.

Zakonisht e bëjmë një vizitë vjetore e kemi të pamundshme dhe nuk kemi gjetë ne ndonjë devijim deri tash, po ju them edhe këtë që ndoshta nuk është shumë për publikun e kemi pas një rast ku më ka thirr pronari, gjendjen e ka të keqe e ka pas raportin e mirë dhe se kam lënë me ther, sepse nuk mundem me e arsyetu veç fakti që në kontratë shkruan, nuk ke të drejtë me ther ajo pas 2 dite ka ngordh, u dal mjeku e ka bërë raportin.

**Meral Sadriu**: unë atë çka e thash më herët po e sqaroj edhe njëherë d.m.th këtu tek planifikimet ku i kemi qitë shifrat te të hyrat nga tatimi në pronë janë 1.000.00,693 €, ndërsa te të hyrat nga tatimi në tokë janë 426.000, 368 €, d.m.th raportin kryesor kjo vlerë është në total e llogaritur ku na del përqindja e realizimit të të hyrave të tatimit në pronë diku 65 . 88%, ndërsa këtu e kemi të llogaritur vetëm te tatimi në pronë siç po e shihni në tabelë nuk është e përfshirë të hyrat nga tatimi në pronë.

* 1. **Raporti Financiar për vitin 2020**

**Nevzat Isufi:** unë kam pyetje ku ka të bëjë me shpenzimet janar-dhjetor në fq. 17 tek shpenzimet për mallrat dhe shërbimet në shumën 327.000,14.22€, më intereson ta di se për çfarë mallra bëhet fjalë dhe kur është fjala për një shumë kaq të madhe bëhet fjalë për Drejtorinë e Inspeksionit.

Po ashtu te kjo drejtori sipas fq.19 te rikapitullimi i shpenzimeve sipas kodeve ekonomike, komuna e Gjilanit në kodin 12.000, 460 € shërbime kontraktuese tjera kemi shumën 316.000,285.17 € ?

Pyetja ime është, për cilat shërbime kontraktuese bëhet fjalë natyrisht do të duhej të ishte edhe drejtori i Inspeksionit por që tash ai nuk është ?

**Krenare Latifi-Kqiku:** duke u bazuar në raportin financiar për janar-dhjetor 2020, buxheti planifikuar-përfundimtar në total është 29,477,491 €. Nga ky buxhet janë planifikuar të shpërndahet në paga dhe mëditje, vlera me e madhe kurse në mallra e shërbime janë planifikuar vlera prej 4,752,091 euro, apo 16% e buxhetit te planifikuar.  
Buxheti i shpenzuar është vlera prej 27,361,356 euro, ku përfshinë rreth 94 % te buxhetit të planifikuar. Në këtë periudhë mallra dhe shërbimet përbejnë shpenzimin mbi planifikim apo krahasuar në vlera 4,189,744 euro, apo përqindje pothuajse 98 % e buxhetit të planifikuar, ndoshta edhe me shumë kur ta krahasojmë edhe vlerën prej 252,361 euro shpenzimet mallra e shërbime në fund të raportit obligimet e pa paguara. Si vërejtje e jona është edhe mos shpenzimi apo mos shfrytëzimi i mjeteve prej 2,116,134 euro, siç shihet edhe në raportin e prezantuar, se ju vetë e pranoni se keni keq menaxhuar me paranë publike. Siç jemi në dijeni viti 2020 është edhe viti i pandemisë nga Covid 19 dhe Qeverisjes suaj ne raportin vjetor ju paraqitet Suficit prej 2 milionëve, kurse e dimë që në Kosovë por edhe në Gjilan kemi pasur vështirësi, probleme si dhe gjendje jo e mire si në sistemin shtetëror dhe po ashtu në sistemin privat. Qeverisja e juaj po manipulon me vlera, Kur flasim për tepricë të mjeteve në të njëjtën kohë keni obligime të pa paguara 31.12.2020 siç janë prezantuar në raport faqen e fundit dhe është absurde të keni mjete tepër dhe të keni obligime të pa paguara. Jeni kundërthënës ndaj vetvetes.

Kjo është edhe një vërejtje e jona si opozitë, dhe kushtimisht nuk keni arsye të kërkoni mjete shtese nga grandi qeveritar, dhe në anën tjetër të ju teprojnë parat.   
Është viti i 3-të me radhë që në qeverisjen tuaj keni suficit te mjeteve, dhe si duket e keni bërë praktike të kërkoni nga ne si përfaqësues të Kuvendit Komunal, miratimin për bartjen e mjeteve në vitin tjetër kalendarik, dhe të mbuloni mos realizimin e të hyrave vetanake.

Për te hyrat vetanake, po besoj se nuk ka nevoje me u ndalë, pasi që asnjë nga drejtoritë nuk ka arritur të realizoje të hyrat vetanake të planifikuara, kurse ne anën tjetër kanë shpenzuar mbi 90% e buxhetit të planifikuar.

Këto 2 milion, po besoj se ua keni gjetur vendin si gjithherë të shpërndara në mallra dhe shërbime dhe në shpenzime kapitale, aty – ku edhe më së lehti i manipuloni.  
Unë po besoj se këto 2 milion, nuk do të ju teprojnë në këtë vit 2021, pasi që do të bëni rekapitullimin 4 vjeçar, do t’i shpërndani më me kujdes dhe do t’i rehatoni nëpër kategori fare të rëndësishme siç i keni përshkruar në shërbime publike, projekte të ndryshme dhe në Hapjen e rrugëve të rendit të trete, tregu i gjelbër etj.

Sa i përket tregut te gjelbër ky projekt pothuajse i dështuar dhe vetëm se janë duke u zvarritur punimet, ku ne si opozitë kërkojmë një specifikacion lidhur me mbarëvajtjen e punëve, planifikimi, afatet kohore, përfundimi i këtij projekti etj.

Edhe ky raport është tejet mase i shpenzuar nga drejtoritë dhe kodet e njëjta si në Drejtorinë e Shërbimeve publike, dhe po ashtu në Zhvillimin Ekonomik, kodi 31230 Ndërtimi i rrugëve lokale në vlere prej 1,127,761 euro dhe po i njëjti kod tek Zhvillimi Ekonomik vlera prej 219,471 euro me përshkrim të njëjtë.  
 Po ashtu nga Administrata e Përgjithshme është shpenzuar vlera prej 120,000 euro në kodin 31270 – Mirëmbajtje Investive dhe po ashtu nga Drejt.Zhvillimi Ekonomik janë shpenzuar vlera prej 26,574 euro, ne këtë kod 31270- Mirëmbajtje Investive.

Unë kerkojë nga drejtori financiar, të na informojë me detajisht lidhur me këto vlera të prezantuara.

**Avdyl Aliu:** po më vjen keq që koleges nuk i doli ashtu siç e ka shkru fjalimin, kolegia e ka shkruar fjalimin duke mendu fillimisht që ka me than fjalën drejtoresha apo dikush tjetër, kështu që fjalimi saj ke, që e thatë ju më herët, që kemi bërë keqpërdorim të mjeteve, mirëpo t’ia përkujtoj koleges se nuk foli askush as drejtoresha , nuk e di qysh e more vesh se e ka në mend drejtoresha me thanë diçka tillë, se për këtë pikë drejtoresha nuk foli.

Fjalimin e ke bërë gati t’u e ditë që ka me fol drejtoresha, drejtoresha nuk foli fare edhe bartja e mjeteve nuk është gabim, është diçka që ndodh çdo vjet, e dimë që ndodh ajo është diçka që ndodh në gjitha komunat, në gjitha rastet edhe aty ish dashtë me i pas do njohuri elementare edhe për këtë aspekt financiar.

Po në vazhdim më lejoni që në emër të grupit të këshilltarëve, me i paraqit vlerësimet e miat edhe të grupit, të kolegëve në lidhje me raportin financiar për vitin 2020.

Vlerësimi im dhe fjala ime nuk ka numra edhe shifra, është një përshkrim i përgjithshëm shpresoj se të tjerët po edhe ju i përmendët disa, po tjerët në vazhdim nuk kanë me i spikat këto shifra dhe kanë me ba këtë raport edhe këtë diskutim më të frytshëm.

Kemi të bëjmë me një raport standard të Komunës së Gjilanit, i përgatitur në harmoni me ligjin mbi financat publike.

Në shtjellim të raportit e shohim se ka shuma totale të planifikimit edhe të shpenzimeve për kategoritë ekonomike po ashtu janë të paraqitura edhe krahasimet për planifikimet në realizimin për periudhat të vitit 2020 në vitin paraprak në vitin 2019.

Këtë periudhë të raportimit për vitin 2020, që lirisht them edhe e quajmë vit i pandemisë ka evidencë në ngecje, në numra, në shifra po ato nuk janë punë e drejtorisë d.m.th drejtoria e ka për detyrë me i paraqit ku këtu i kanë paraqit në mënyrë të rregullt.

Kjo gjendja e pandemisë na ka nxjerr prej balancit në gjitha aspektet d.m.th si në aspektin e burimeve njerëzore ashtu edhe në atë aspektin buxhetor, ka pas rënie të të hyrave edhe këtu ka ndikim të madh edhe mos aprovimi me kohë i buxhetiti të Republikës së Kosovës prandaj është edhe e pritshme me pas ngecje, është e pritshme edhe numrat, edhe realizimet mos me dal qysh janë planifiku.

Po përkundër krejt këtyre më gëzon fakti që asnjëherë nuk ka mungu angazhimi dhe përkushtimi i gjithave në kryerjen e punëve dhe detyrave të veta siç janë edhe të planifikume dhe duhet me i pas parasysh këto fakte të cilat kanë ndiku negativisht që edhe në këtë raport d.m.th janë paraqitje të raportit.

**Krenare Latifi-Kqiku:** kam një pyetje për kolegun, a është ekzekutiv apo legjislativ këtu se po e merr fjalën e ekzekutivit vet këtu po fol edhe kritikat duhesh me ja drejtu fillimisht kryesueses apo drejtorive se fillimisht drejtorët janë thirrur këtu me marr fjalën pak para neve me raportu këta e mandej na me u ndërlidh edhe me debatu.

Po përderisa drejtorët po heshtin dhe nuk po ja jepni ju fjalën fillimisht drejtorëve, na po detyrohemi me marr fjalën të parët e më pastaj me komentu drejtoresha rreth financave?

Unë i kom pa edhe gjithçka çka fola janë prej këtij raporti, çka i kemi përpara unë dhe ti, që janë të prezantuara shifrat, unë fola për tepricën që ka suficit komuna, kam drejtë me fol, më takon me fol edhe unë sigurisht që kam me qëndru mbrapa këtyre që po flas absolut nuk thashë asgjë që nuk qëndron.

Jemi në mos inkasim të hyrave, a mundesh me mohu që nuk kemi , ne jemi në vit pandemik gjithë e dimë, kemi qenë edhe jemi, por nuk është kjo arsye edhe me dal këtu me kritiku kolegët, kritikoni së pari ekzekutivin e juaj?

**Avdyl Aliu:** po më vjen keq që veç më paske dëgjuar e jo me më kuptu në atë kur kam fol unë, nuk thashë kurrgjë për kritikat veç thashë e paske përgatit shkrimin në atë mënyrë që ke me lexu shkrimin pasi të fol drejtoresha, po drejtoresha nuk foli hiq dhe dështoi tani leximi asaj.

**Shemsedin Ramushi:** të përgjigjemi këtu për raportin për çdo shifër, për çdo vlerë është problem sepse ka shpenzime të ndryshme, ka fatura prej drejtorive të ndryshme dhe secili ka të drejt të interesohet edhe për centin e fundit aty.

Unë i lutem drejtoreshës që t’ju përgjigjet me fatura p.sh përmes emailit apo me ardhën drejtpërdrejt aty.

E di se drejtoria ka qenë e hapur për gjithë këshilltarët komunal këtu, ata që kanë shpreh interesim.

Është shumë normale që krejt këto shpenzime që kanë ndodh gjatë vitit të kaluar ne mundemi me pas mendime të ndryshme.

Unë mendoj se raporti është jashtëzakonisht i mirë edhe na tregon për vitin e kaluar se çfarë viti kemi pas, se të tregojnë për problemet për pagesa ku kolegia ime tha ka teprica.

Teprica nuk ka po ka pas probleme sikur operatorët që janë ende të papaguar që s’kanë mujtë me i krye obligimet e veta me kohë.

**Fitim Guda:** unë fare nuk e pata në mend me u kyç po më kthej në retroaktivë i nderuari Shemsedin Ramushi, unë para nja 7 a 8 seancave kur me një moment e humba toruan kur po flasim shumë sende joprofesionale, po flasim sende jo të njohura e Shemsedin Ramushi më ka etiketu në portale ka thënë e munda Fitimin e ngela këtë vit sepse nuk po i di Fitimi.

Tash pas 8 muajve Shemsedin Ramushi, po e mbron tezën teme që është e rrugës të flitet për sendet të cilat je kompetent, nuk ta mohon askush të drejtën me fol, por me qenë i arsyeshëm edhe për me qenë i pranueshëm prej shoqërisë duhesh me fol për sendet kompetente, prandaj në qoftë se më ke mujtë atëherë ta dish jemi 1 me 1 barazi.

**Meral Sadriu:** ju falënderoj për vlerësimet kolegë të nderuar, unë do të mundohem t’ju jap sqarimet lidhur me pyetjet që i keni.

E përmendët këtu te shpenzimet kodin 13460, nëse nuk gaboj unë kam këtu tabelën në të cilën i kemi të gjitha evidencat lidhur me shpenzimet që regjistrohen në kontabilitet.

Për kodin 13460 t’ju jap sqarim për aq sa kam mundësi këtu d.m.th përfshihen pagat shumica janë paga të cilat janë d.m.th për ata punëtorë të cilët janë me kontrata në vepër, po tash ka këtu shumë dhe nuk po mundem me i lexu një nga një, nëse ka nevojë i sqarojmë ose për çdo paqartësi mund të vini edhe në zyre me ju dhanë informata më të detajizuara.

Te mallrat dhe shërbimet më duket se ke një pyetje për planifikim dhe realizimin nëse nuk gaboj, atëherë te mallra dhe shërbime në bazë të planifikimit për vitin 2020, vlera siç e keni edhe në raport e keni 4,75209147 €, ndërsa realizimi buxheti i shpenzuar d.m.th në këtë kod në këtë kategori është 4,4890,744.45 € , gjë që nuk është d.m.th vlera më e madhe se sa planifikimi, vlera e shpenzimit në total po flas.

Sa i përket mjeteve d.m.th për ndihmë për Covid, ne në bazë të planifikimeve që i kemi d.m.th për çdo vit për projekte të caktuara për shpenzimet në kategori të ndryshme për të gjitha drejtoritë dhe kodet që janë të përcaktuara nuk guxojmë d.m.th me i lënë anash ato të cilat i kemi të planifikuara dhe me i shpenzu në diçka tjetër, aq më pak kur edhe ne e kemi pas vullnetin dhe kjo ka qenë pyetje edhe më herët për ndihmë për Covid.

**Nevzat Isufi:** është fjala për kontrata në vepër 316. 285.00€, d.m.th janë kontrata në vepër që s’dihet numri tyre sa paguhen nga buxheti i drejtorisë për Inspeksion d.mt.h janë qitë në këtë drejtori, po këtë kemi nevojë me ditë ne edhe qytetarët.

**Krenare Latifi-Kqiku:** një pyetje konkrete për ekzekutivin meqë ne nuk po dimë me i lexu mirë këto raporte këtu, po thuhet obligimet e papaguara me datë 31.12.2021 këto shënime janë përpunuar nga financat të regjistruara nga zyrat e programeve buxhetore deri me datë 24.01.2021 thjeshtë të marrim përgjigje nga personat përgjegjës nga drejtoresha në këtë rast ?

**Shefik Surdulli:** meqë unë nuk e mora fjalën asnjëherë besoj kryesuese se më lejon me shfrytëzu kohën time, nuk është krejt konkrete në raport, por megjithatë është në kuadër të saj një vërejtje apo sugjerim të kolegëve të mi me profesion ekonomist, kujtojë edhe Shema është ekonomist të mos e thonë më ashtu raportin financiar mund ta vlerësojnë, të japin vërejtje vetëm ata që janë ekonomist.

Në këtë kuadër e tha nuk është mirë me thanë ma për këtë teori tyre mund t’jua rrëzoj me një thënie të një poeti me gjasë është autor i picimulit “mollën e bën vetëm pema e saj”, por ai që e han e din a është e ëmbël apo e thartë.

**Arbër Ismajli:** atëherë dua të jap një sqarim për kontratat në vepër sepse profesori ka të drejtë është një numër i madh i punëtorëve që momentalisht punojnë në kontratë në vepër, kjo ka ndodh për shkak që janë rreth 30 zyrtarë tashmë të suspenduar që po ballafaqohen me një problem të stërzgjatur gjyqësor që ende nuk po merr epilog final.

Në anën tjetër janë edhe disa punëtorë të sigurimit që komuna e Gjilanit qe një kohë të gjatë që nuk ka kompani të sigurimit të objekteve fizike dhe jemi detyru që ata punëtorë që kanë qenë pjesë e kompanisë që e kryejnë këtë shërbim, me i marr me kontratë në vepër.

Normalisht, që mund të ketë edhe ndonjë punëtor tjetër i cili nuk është edhe aq i nevojshëm, po para disa dite i kemi dërgue një shkresë secilës drejtori, që me i rishiku edhe njëherë gjitha ato shërbime që punëtorët me kontrata në vepër me i krye.

Po e marr si shembull DSHP , ku edhe Naseri është këtu, nëse nuk do të ketë punëtorë në kontratë në vepër që i ka 2 a 3 unë po të siguroj që ajo drejtori duhet të mbyllet për shkak që kryesisht janë inxhinier ose janë të fushave profesionale ata që shërbejnë, a përndryshe mund të ketë edhe punëtorë që ndoshta merr pagë, po nuk është i nevojshëm.

* 1. **Propozim vendimi për bartjen e mjeteve financiare nga të hyrat vetanake të pashpenzuara nga vitet paraprake në vitin 2021**

**Nevzat Isufi:** kolegia foli për suficitin dhe unë vetëm pak dua të lidhem është e kuptueshme që gjysma e këtij suficiti që është mbi 1000100 €, janë nga realizimi i të hyrave të cilat bëhen në bazë të përgatitjes së raportit dhe kjo është traditë gati se çdo vit bëhet kështu ose së paku 500 deri 1.000.000 € , shkojnë sa kategori kjo krejtësisht e kuptueshme por siç e tha Bujari më herët pra ka ekzistu një mos ndjeshmëri lidhur mbi nevojën e ndihmave të qytetarëve të cilat kemi folur edhe në seancën e nëntorit apo dhjetorit më duket dhe megjithatë kjo nënkupton se ka pasur diku rreth 4-500.000 € , të cilat me një vullnet më të madh e më të mirë kemi mundur me ju ndihmu qytetarëve për kategorinë për të cilën foli Bujari, pra që janë prekur me Covid dhe disa janë ende dhe disa e kanë kalu.

**Shemsedin Ramushi:** unë i drejtohem nënkryetarit rreth shpërndarjes së parave ju e dini që patëm diskutu këtu në kuvend rreth ndihmave për të prekurit me Covid, pas asaj e mbajtëm edhe një takim me shefat e grupeve që pak më parë e përmendi edhe drejtoresha, ku nënkryetari ka qenë i angazhuar për atë takim që të bëjmë diçka.

Unë dua të di se çka ka ndodh deri tani dhe në cilën rrugë jemi, se interesimin për t’ju ndihmuar të prekurve e kanë pas gjithë kuvendi ?

**Arianit Sadiku:** për drejtoreshën kam një pyetje konkrete a ka mundësi të ri-alokohen këto mjete nëse barten pikërisht tek një fond i veçantë që kish mujtë të krijohet për ndihmesë për Covid, apo edhe tek drejtoria për shëndetësi me sa kam kuptu në fondin të cilin i jepet ndihmesë qytetarëve të cilët kanë shumë sëmundje më të rëndë shëndetësore, nuk po ju jepet mundësia me ju ndihmu më shumë se dy herë në vit për me i mbulu shpenzimet e sëmundjeve pak më të rënda, e kur dihet që ato sëmundje kanë kosto shumë më të madhe?

A ka mundësi me u rishiku kodet buxhetore të barten në kategori të tjera ?

**Arbër Ismajli:** Shemë të njoftoj ty dhe gjithë këshilltarëve që në kohën kur kemi biseduar për me i ndihmu familjet që kanë qenë të prekura, numri ka qenë rreth 3000 ose mbi 3000, ndërsa sot që po flasim është mbi 4600.

Kjo rritje dhe ky trend i numrave nuk po na jep komoditet me u ul edhe me bë një plan ndoshta për me pa mundësinë e ndihmës financiare, se vërtetë është numri shumë i madh i atyre që janë të infektuar.

**Meral Sadriu:** z. Nevzat ne në bazë të kërkesës e dini se vullneti është shumë i madh për me i ndihmu këta qytetarë të cilët kanë qenë të prekur me Covid -19, dhe meqë në seancën e dhjetorit e kemi diskutu dhe është dhënë si propozim nga ana e juaj këtu në kuvend.

Ne kemi mbajtur një takim konsultativ me shefat e grupeve në të cilin ju nuk keni marr pjesë, sikur të kishit marr pjesë, do të informoheshit për gjendjen e mjeteve d.m.th të cilat ne i kemi pas në dispozicion në atë kohë.

Sa i përket kodeve ashtu siç bëhet planifikimi dhe alokimet, nuk ka mundësi me u ndërru ashtu siç caktohen fillimisht nga ministria e financave.

***Me 18 vota “për” asnjë “kundër” miratohet Propozim Vendimi për bartjen e mjeteve financiare nga të hyrat vetanake të pashpenzuara nga vitet paraprake në vitin 2021.***

* 1. **Kodi i Etikës për institucionet edukativo-arsimore në Komunën e Gjilanit**

**Teuta Suliqi:** në emër të grupit të LDK-së, e mbështesim këtë pikë të rendit të ditës, për kodin e etikës për institucionet edukativo-arsimore të komunës së Gjilanit.

**Nevzat Isufi:** edhe ne si grup e mbështesim, se kemi biseduar dhe kemi diskutuar përmbajtjet e saj, kështu që jemi dakord me gjithë ato vërejtje që kemi dhanë, sepse siç e dimë pra e kemi shty për një seancë tjetër, ndërsa vërejtje i kemi bërë.

**Gentrit Murseli:** siç e tha kolegia në emër të LDK-së pra e mbështesim, mirëpo i kam edhe disa vërejtje të caktuara dhe disa rekomandime nëse ka mundësi.

Ta marrim shembull te neni i 7 nëpunësit arsimor, unë besoj që ky term duhet që të kaloj tek përkufizimet, pra ta dimë se për çka po bëhet falë kush janë nëpunësit arsimor.

Tek neni 5 personeli profesional, pra çka quajmë personel profesional, unë besoj që edhe kjo duhet në nenin 3 tek përkufizimet, tek neni 9 duhet që të përmirësohet këtu pak në drejtshkrim një fjalë, tek neni 10 për fushatën zgjedhore pika 1 nëpunësi arsimor nuk duhet të marr pjesë në aktivitete, unë besoj që duhet me u cek të partive politike përfshirë fushatën zgjedhore gjatë orarit zyrtar të punës ?

Edhe neni 16 pika 2 ka nevojë për përmirësim të disa fjalëve dhe neni 20 pika 1 nëpunësi arsimor që shkel dispozitat e përcaktuara duhet që të përkufizohet për çka bëhet fjalë në këtë kod kontratë?

**Arta Haziri-Nuhiu:** ajo që kishte me reflektu shumë pozitive te veshja konsideroj që është mirë të ofrohet uniforma, ku respektivisht në disa shkolla të komunës tonë të Gjilanit, i shoh që e zbatojnë është shembull ndoshta prapë po e ritheksoj është shkolla Musa Zajmi ku gjithë arsimtarët e respektojnë uniformën dhe me të vërtetë paraqet një pasqyrë shumë të mirë para nxënësve edhe para gjithë neve, prindërve ku në disa shkolla fare nuk respektohet.

Te neni 13 d.m.th është këtu të mos kërkohet d.m.th pranimi i dhuratave mbi vlerë, po vlera këtu nuk është e cekur, unë konsideroj që dhuratat duhet të hiqen edhe të largohet edhe ajo tradita e organizimit të prindërve.

E treta që deshta ta di është se a ka dal në dëgjim publik kjo pikë ?

**Sadri Arifi:** po dhe të gjithë kanë pas ftesë anëtarët e kuvendit dhe asnjë s’keni marr pjesë.

**Vjollca Matoshi:** edhe ne e mbështesim kodin etik po me disa vërejtje që u dhanë nga këshilltarët tanë, e unë isha ndal pak te neni 7 që e elaboruan edhe kolegët veshja e papërshtatshme konsiderohet ku janë cek këtu disa gjëra.

Unë uroj që vërtetë kjo le të merr një jehonë edhe nga drejtoria që të ketë dhe ta kenë parasysh dhe të përcillet çdo punonjës në çfarë mënyre po veshët.

Me të vërtetë nganjëherë nuk është etike çfarë veshje bëjnë sidomos të rinjtë dhe të rejat nëpër shkolla.

**Shefik Surdulli:** kodi kjo çka përmban natyrisht është e pranueshme është e mirë nëse respektohet nga gjithë të implikuarit.

Është një vërejtje që unë e kam, mund të jenë mbase teknike por te neni 7 veshja dhe paraqitja në punë te nëpunësit arsimor ndonëse nënkuptohet megjithatë do të duhej t’i shtohet gjatë orarit të punës, po ashtu brenda këtij neni te pika 2.4 te veshjet që konsiderohen të papranueshme e para është veshja sportive, mendoj që duhet të përjashtohen profesorët e edukatës fizike për ta nuk do duhej të vlej për shkak se profesioni, profili që ata janë të përgatitur duhet t’ia lejoj.

**Shpresa Kurteshi-Emini:** edhe unë kisha dashtë të specifikohet te neni 7 pika 2.4, meqë hartuesit dhe drejtori do ta kenë parasysh dhe do ta hartojnë, do ta marrin parasysh do të thotë çdo vërejtje që u dha sot këtu dhe ta përpilojnë një rregullore të përshtatshme dhe të aplikueshme lehtë në institucionet edukativo-arsimore.

***Me 21 vota për miratohet Kodi i Etikës për institucionet edukativo- arsimore në Komunën e Gjilanit.***

* 1. **Kërkesë për plotësimin dhe ndryshimin e vendimit 01.016-96381 të datës 19.10.2020 për ndarjen e 200 bursave për studentë të Komunës së Gjilanit për vitin akademik 2019/2020**

**Shpresa Kurteshi-Emini:** të nderuar kolegë kërkesën e keni marr me kohë ashtu siç është drejtuar kuvendit komunal të Gjilanit, ju kujtoj edhe njëherë se kjo kërkesë është ardhur duke u mbështetur normalisht në procesin e ankesave, por bashkërisht me komisionin e bursave dhe komisionin për ankesa është dhënë një rekomandim dhe është kërkuar nga ekzekutivi që të mbështesin edhe një numër të caktuar të studentëve ashtu siç i keni të përshkruara në dokument, me qëllim që të mbështeten studentët të cilët përveç ankesave normalisht që kanë fituar të drejtën të jenë përfitues, por ka pas brenda atyre edhe kërkesa të veçanta që janë drejtuar për shkak të gjendjes financiare që një pjesë e studentëve e kanë.

***Unanimisht janë “për” miratimin e Kërkesës për plotësimin dhe ndryshimin e vendimit 01.016-96381 të datës 19.10.2020 për ndarjen e 200 bursave për studentë të Komunës së Gjilanit për vitin akademik 2019/2020.***

* 1. **Dhënia e titullit “Qytetar Nderi” për z. Marin Mema**

**Shefik Surdulli:** pa i përjashtuar edhe rastet e mëparshme meritore që ky kuvend i ka shpall me mirënjohje qytetar nderi ........ më duhet ta them se ky moment na gëzon mua personalisht më bën të ndihem mirë me dhënien e rastit së këtij çmimi Marin Memës një personaliteti të gazetarisë, një intelektuali publik, i cili ka bërë bujë natyrshëm me një aktivitet, me një performancë të shtuar, të jashtëzakonshme të këtij njeriu.

Unë e përshëndes dhe e përkrahi me shumë dëshirë ngase është nder për ne, qytetin e Gjilanit dhe gjithë banorëve të tij!

**Isa Agushi:** kush është ky Marin Mema?, unë e kam lexu materialin se kush është ja kam dëgju zërin se kush është, por unë nuk po e kuptoj meqë erdh në kuvend me votu, por kur u shpall Ilir Meta qytetar nderi, as në kuvend s’ka ardhur , por kryetari e bëri vet edhe këtë e paska sjell kryetari edhe këtë po e bojkan.

Unë mendoj se qytetar nderi të komunës së Gjilanit duhet me u bë një personalitet që ka dhanë kontribut për komunën e Gjilanit, këtë qytetar nderi nivel të Kosovës e jep parlamenti i Kosovës ose qeveria e Kosovës, ne jemi komunë, unë nuk di pse ta bëjmë qytetar nderi, dhe unë s’jam kundër këtij personi, as kundër Ilir Metës, po vetëm më tregoni ju mua çka kanë bërë ata për Gjilanin, për komunën tonë.

Unë mendoj se duhet me i vlerësu njerëzit që japin një kontribut për këtë komunë, për me ja dhanë një çmim kështu mendoj personalisht, se ne kemi shumë emra në nivel të shqiptarisë.

**Gentrit Murseli:** në rast se për disa personalitete në të kaluarën kemi nda çmime, mirënjohje nuk kanë pas asnjë lidhje me qytetin e Gjilanit, unë e them me kompetencë të plotë që Marin Mema është i lidhur direkt me komunën e Gjilanit, për arsye se disa organizata joqeveritare që funksionojnë në komunën e Gjilanit dhe që funksionojnë për çështjen e Sanxhakut pikërisht organizata Kosova për Sanxhakun, e ka së bashku me disa profesorë që punojnë dhe jetojnë në komunën e Gjilanit një projekt afatgjatë deri në vitin 2025, për ngritjen e emancipimit dhe sigurisht tash edhe deklarimit në regjistrimin e popullsisë për vitin 2021 në Serbi.

Kështu që e them direkt me përgjegjësi se kam qenë pjesë e dy projekteve atje që Marin Mema, me disa profesorë të komunës së Gjilanit, që funksionojnë nëpërmjet organizatave joqeveritare në Gjilan, është duke punuar vazhdimisht në drejtim të emancipimit, në drejtim të ngritjes së çështjes shqiptare në Sanxhak.

***Me 23 vota “për “ miratohet Dhënia e titullit “Qytetar Nderi ”për z. Marin Mema.***

**Shpresa Kurteshi-Emini:** sekretaria e kuvendit ka një njoftim për ju.

**Sadri Arifi:** atëherë pas marrjes së këtij vendimi, unë i njoftoj shefat e grupeve parlamentare që nesër në orën 11:00 janë të ftuar në këtë sallë të kuvendit, me ç’rast do të bëhet dorëzimi i këtij titulli në mënyrë solemne z. Marin Mema nga ana e kryetarit.

* 1. **Informatë rreth Manifestimit tradicional “Flaka e Janarit” 2021**

**Shpresa Kurteshi-Emini:** për këtë pikë e keni materialin, por drejtoresha e Kulturës për shkaqe shëndetësore nuk është e pranishme këtu por ju lutem shumë nëse keni çështje, interesa i dërgoni në email në mënyrë që drejtoresha t’i përgatit përgjigjet.

**Arta Haziri-Nuhiu:** sa i përket Flakës së Janarit unë deshta t’i përgëzoj krejt organizatorët e 4 shtyllave kryesore, që janë të flakës përkundër kësaj ne kemi pas një pandemi edhe prapë vullneti i tyre për ta mbajtur gjallë këtë manifestim ka mbizotëruar .

Kam përcjellur në tërësi manifestimin dhe mund ta them se respekt dhe vlerë për gjithë ata kontribut dhënësit, artistët, muzikantët, letrarët për kontributin e tyre ndër vite.

**Nevzat Isufi:** duke qenë se ky është manifestimi më i madh vjetor që bëhet në fushën e kulturës ku unë kështu konsideroj edhe në bazë të kushtimit, po edhe në bazë të vlerës që i dedikohet këtij manifestimi tradicional tashmë edhe sot nuk është drejtoresha, mendoj se kjo pikë duhet të shtyhet dhe të jetë prezente edhe drejtoresha për shkak se kemi pyetje, po kemi edhe nevojë për sqarime.

***Të gjithë anëtarët prezentë janë “për” që pika 2.7 të shtyhet për seancën tjetër.***

**3. Të ndryshme**

Nuk ka diskutime në pikën në të ndryshme.

**Procesmbajtësja Kryesuesja e KK-së**

**Arbëresha Ismaili- Hyseni Shpresa Kurteshi- Emini**